پێناسەیەک لە سەر پەرتووکی بیرەوەرییەکانم لە پێناو سەروەری نیشتیماندا. عارف باوەجانی - Hekar.net : Hekar.net\nپێناسەیەک لە سەر پەرتووکی بیرەوەرییەکانم لە پێناو سەروەری نیشتیماندا. عارف باوەجانی\nالكاتب admin on الأحد, مايو 3, 2020 · شاركنا الرأي\nزۆر لەو هاوڕێیانی کە بە هۆی دووری و دەسنەگەیشتن بە پەرتووکەکە، زۆر جار پرسیار لەوە دەکەن، کە لەو پەرتووکەدا باسی کام لە ئێزگەکانی ژیانم کردووە، و لە گەڵ چەند پرسیاری دیکە. پێمباش بوو بە شێوەی خوارەوە، کە وەک پێشەکی ناو پەرتووکە، لە ژیر ناوی پەیڤی نووسەر، کە پێناسەیەکی پەرتووکەکەیە، بخەمە بەر دەستی خوێنەران. لەم پەرتووکەدا، کە ٥٩٢ لاپەڕەیە ٨٣٢٠٠ هەشتاو سێهەزار و دووسەد ووشەیە. تیشک دەخەمە سەر٤٠ساڵ لە تەمەنی ژیانم، لە پەنابەری و تاراوگە نشینی، تا شۆڕشگێڕی و خەبات لە پێناو سەربەخۆیی کوردستان. لە ساڵەکانی ١٩٧٩ تا ٢٠١٩\nهەموو کەسێک کە دەچێتە قۆناغێکی تایبەت لە ژیانیدا، وەک سیاسی، وەرزشکار، هونەرمەند، داهێنەر، نووسەر، پلەی بەرزی سەربازی و زۆری بواری دیکە، لە ماوەیەکی زۆری تەمەنیدا، ئەزموونێک بە سەرکەوتوویی یا بە پێچەوانەکەی بۆ نەوەی داهاتووی بە جێدەهێڵێت. هەر بۆیەش زۆربەی ئەو کەسانە هەوڵیانداوە بیرەوەریی و بە سەرهاتەکانی ژیانیان بهێننە سەر کاغەز و بە شێوەی پەرتووکی ئاڕاستەی نەوەی داهاتوویان بکەن. ئەو جۆرە بیرەوەریی و نووسینانەش، لە کوردستان ماوەی دەیانساڵە جێی خۆی کردوەتەوە. خەڵکێکی زۆر بیرەوەرییەکان دەخوێنەوە، من بۆ خۆم زۆر خولیای خوێندنەوەی بیرەوەرییەکانی کەسایەتییە سیاسییەکانی کوردستانی وجیهانیم.\nتائیستا ئەوەی لە بیرم مابێت، یەکەمجار لە بیرەوەرییە کوردییەکان، بیرەوەرییەکانی خوالێخۆشبوو مامۆستا کەریم حیسامی دەستم پێکرد کە چەندین بەرگ بوو، بە دوای ئەودا ئیتر زیاتر حەزم لە خۆێندنەوەی بیرەوەری پەیداکرد و بەردەوام بە دەیان بیرەوەری مێژوویی کەسایەتییە سیاسییە کوردستانی و جیهانییەکانم خوێندووەتەوە، کە دوا بیرەوەیی کوردستانی تا کاتی نووسین ئەم پەیڤە خوێندبێتەوە، هەردوو بەرگی کتێبەکەی شەهیدی سەرکردە مامجەلال تاڵەبانی، لە ژێرناوی کتێبی دیداری تەمەن – ژیاننامەی مام جەلال، لە نووسینی کاک سەلاح ڕەشید. کە دەچمە هەر کتێبفرۆشی یا پێشانگایەکی گەورەی کتێب، یەکەم کتێب کە دەستی بۆ دەبەم بۆ کڕین، کتێبی بیرەوەییە سیاسییەکانە کە تازە بڵاوکراونەتەوە، جا چی هی کەسایەتییە سیاسییە کوردستانیەکان بێت یا جیهانییەکان، بە زمانەکانی کوردی و عەرەبی و فارسی و نەرویجی و ئینگلیزی. لە خوێندنەوەی ئەو بیرەوەرییانە فێری ئەوە بووم، کە نووسینەوەی بە سەرهاتەکانی ژیانی سیاسیت، تاریف و بە خۆهەڵدادانا نییە، بگرە زۆر پێویستیشە کە بنووسرێتەوە، بۆ ئەوەی ئەگەر کەسێک ویستی هەمان ڕێچکە یا هەمان بیرۆکەی هەبێت، لە خاڵە باشەکانت کەڵکوەرگرێت و لە خاڵە خراپەکانیش ئەزموون وەرگرێت، بۆ ئەوەی ئەویش هەمان نەهامەتی وناخۆشی بە سەردا نەیەت. ئەوەی منیش لە ژیاندا بە سەرم هاتووە، وەک هەر کوردێکی چالاک و دڵسۆز بۆ نیشتیمانەکەم، کەمتر نییە لەو بەڕێزانەی کە پێش ئێمە مانان کردوویانە و پاشان بیرەوەرییەکانیان بڵاوکراوەتەوە.\nمن وەک خۆم پێمباش بوو تاخۆم لە ژیاندا ماوم بە سەرهاتەکانی خۆم بنووسمەوە و بۆخۆم وڵام و ڕەخنەو پێشنیاریش لە خوێنەرانی پەرتووکەکەم، و بە سەرهاتەکانی ژیانی سیاسیم وەرگرمەوە. دیارە من نەمویستووە زۆر خوێنەر بە شتی لاوەکەییەوە سەرقاڵ بکەم، خۆم لە زۆر بە سەرهاتی ناشایستە و نادروست کە بەرامبەرم کراوە، پاڕاستووە. زیاتر هەوڵمداوە باس لەو بەسەرهات و شوێنانە بکەم کە بزانم وەک مێژوو کەڵکی هەیە. یا وەک باوەڕ بە خۆبوون کەڵکی هەیە بۆ نەوەی داهاتوو، کە هەمان باوەڕبەخۆبوون لە خۆیدا دروستبکات، و هیندێک ڕیسکی ژیان هەیە تاقی کاتەوە.\nخوێنەری خۆشەویستی ئەم پەرتووکە:\nهیچ پەرتووک و فیلم و بڵاوکراوەیەک نەبووە کە بێ کێشە یا بێکەم و کوڕی بڵاوکرابێتەوە، من پەرتووکی وامدیوە کە چەندین زمانزانی بە توانا پێداچوونەوەی زمانەوانی تێداکردوە، کەچی لە کاتی بڵاوبوونەوەیدا هەر هەڵەی زمانەوانی تێکەوتووە، دیارە لە کاتی پێداچوونەوەدا ئەو هەڵانە بەرچاو نەکەوتوون.\nیا زۆرجار ئەو پەرتووکانەی کە بڵاودەبنەوەو قسەی دڵی زۆر کەسیان تێدا ناکرێت، دەکەونە بەر ڕەخنەو پەرلاماردانی لایەنی خاوەن گلێی.\nبێگوومان ئەم پەرتووکەی منیش بێهەڵەو بێکەم و کوڕی نییە. یا قسە و ئاواتی دڵی زۆر کەسی تێدا نییە، ئەمە تەنیا بیرەوەری و بە سەرهاتەکانی ژیانی کەسیی خۆمە، واتە ئەوانەی لە بیرم مابن و پێموابێت کە پێویستە ئاماژەیان پێبکەم.\nهەوڵمداوە کە بێڕێزی یا دڵشکاندن بۆ هیچ خوێنەرێک دروستنەکەم، تەنیا ئاماژەم بەوە کردوە کە خوێنەری پاش من دووبارە تووشی نەبێتەوە.\nلە بواری وێنەو بەڵگەشەوە، کە لە بەشی کۆتایی ئەم پەرتووکەدا دامناون، لەوانەیە زۆر کەس گلێی ئەوەی هەبێت کە بۆ وێنەی ئەوانم دانەناوە، من لێرەدا دووپاتی دەکەمەوە، کە مەبەست لە بڵاوکردنەوەی ئەو وێنەو دوکۆمێنتانەی خۆم ئەوانەن، کە وەک بەڵگەیەک بۆ قسەو بە سەر هاتەکانی ژیانم ڕاستییەکان بسەلمێنن. بۆیە ناتوانم کە وێنەی دیکەی تێدا بگوونجێنم. دیارە لە ژیانمدا زۆر بە ناو هاورێ و هاوبیر، یا بە ناو خزم، غەدری گەورەیان لێکردووم، زۆربەی ئەو غەدرانەش لە سەر دڵپاکی و ڕاستگۆیی لێمکراوە. بەڵام چوون لە ڕاستگۆیی و دوور لە فرت و فێڵی خۆم دڵنیابووم، ئەو هەموو ناخۆشییانەشم تێپەرکرد و بە سەربەرزی مامەوە. بەڵام ئەزموونی زۆر باشم لێوەرگرتوون، کە جاری دیکە ئەو جۆرە مرۆڤانە تێکەڵم نەبنەوە. هەروەها چاودێریشم کردوون کە ئەوانەی وا بە ناحەق غەدریان لە من کردبوو، هەرگیز نەچوونە ئاستێکەوە کە لە سەر دەمی هاوڕێیەتی مندا باشتر بووبن، بگرە زۆر ئاستیان دابەزیووە، و هەر یەکەو بە شێوەیەک گۆشەگیر بوون و شکاونەتەوە.\nهەروەها بە دەیان کەس و هاوڕێی باشم هەبووە کە هاوکارو پشتیوانم بوون، لە زۆر کاتی تەنگانەدا پشتیوان و پشتگیرم بوون، ئەوانەش بوونەتە وانەیەک بۆ من کە هەرگیز بەرامبەر بە هاورێ بە وەفاکانم بێ وەفا نەبم. ئەوەی یەک چاکەی بەرامبەرم کردبێت، تا ێیستاش بەردەوامم لەوەی کە من چەند قات ئەو چاکەی بدەمەوە. ئەمەش بەشێکن لە سیفەتەکانی ژیانی من، کە زۆر لە هاوڕێکانم شایەتی وەفادارییەکەم دەدەن.\nبەرێزانی خوێنەری ئەم پەرتووکە: بە پێویستی دەزانم لێرەشدا ئەوە دووپات بکەمەوە، کە من لەم پەرتووکەدا مێژووی سیاسی گەلەکەم، یا بە سەرهاتی ژیانی هەزاران کوردی ئاوارەکراو ناگێڕمەوە، تا لە سەر هیندێک خاڵ کە باسم نەکردوە گلێی بێتە سەرم، من تەنیا ئاماژە بەو باسانە دەکەم کە خۆمیان تێدا دەبینمەوە. تەواوی ڕووداوە گووڵبژێرکراوەکانی ژیانم لەم پەرتووکەدا و لە بەشی یەکەمدا، بە یانزە بەشم دابەشکردوە، ئەگەر بە ئیزنی خوای گەورە تەمەن مەودای داین، لە بەشی دووەمدا بە سەرهاتەکانی دیکەی ژیانمان زیاتر باسدەکەین.\nلە سەر هەڵبژاردنی ناوێک بۆ ئەم پەرتووکەی کە هەڵگری دەیانهەزار وشەیە لە بە سەرهاتەکانی ژیانی چل ساڵم، هەروا ئاسان نەبوو. بۆ خۆم چەندین ناوم بە خەیاڵدا دەهات، و کاتێک بە شوێنگەرانم لە ئینتەرنێتەوە بۆ دەکرد، دەمبینی کە ئەم ناوانە کەسانی دیکەش پێش من بەکاریان هێناوە. ئیدی بەڕاوێژکردن لەگەڵ ئەم بەرێزانە، سۆران خدری، ئاهورا هەورامی، سامیا کەریمی، مامۆستا مومتاز حەیدەری. سەرئەنجام لە سەر ئەم ناوە ڕێکەوتین(بیرەوەرییە کانم لە پێناو سەروەریی نیشتیماندا) زۆر زۆر سوپاسی ئەو بەرێزانە دەکەم، کە زۆر ماندووبوون بە هەڵبژاردنی ناوێکی گوونجاو بۆ ئەم بە سەرهاتانەی من. کە بەم شێوەیە دابەشم کردوە:\nبەشی سفر، واتە بەشی دەسپێک. ئەم بەشەم دابین کردوە، بۆ دەستپێکی پەرتووەکەکە، بە پێناسەی پەرتووک، ساڵی چاپ، نرخی کتێب، ژمارەی سپاردن تیڕاژ، شوێن و ناوی چاپخانە. دیزاین و بەرگ. هەروەها پەیڤی نووسەر وەک پێشەکی.\nبەشی یەکەم: لە بەشی یەکەمدا، ئاماژەم بە ژیانی منداڵیم لە گوندەکەمان، دەستپێکی شەڕی ماڵوێرانکەری ئێران و ئێراق و پێناسەیەکی ئەو شەڕە، پێناسەیەک لە سەر گووندەکەمان. شوێن و ساڵی لە دایکبوونم، یەکەم هەنگاوی ئاوارە بوونمان.\nبەشی دووەم: لەبەشی دووەمدا باس لە گەیشتنمان بە ناوچەکانی باشووری کوردستان لە نێوان ساڵەکانی١٩٨٠تا١٩٨٢. وەک گەیشتنمان بە یەکەم ناوچەی سنووری هەردوو بەشی کوردستان، رۆژهەڵات و باشوور، بە ناوی کانی کەڵ، دواتر گواستنەوەمان بۆ ئۆردوگای مەیدان، دیسانەوە بۆ ئۆردوگای دسکەرەی شارەزوور.\nبەشی سێیەم: لە بەشی سێیەمدا، باس لە گواستنەوەمان لە خاکی کوردستانەوە بۆ بەرەو دوورترین شارو ناوچەی ئێراق دەکەم، کە لە هاوینی١٩٨٢بوو. گواستنەوەمان بۆ ئۆردگای ئەڵتاش لە نزیک شاری رۆمادی ناوەندی پارێزگای ئەلئەنباری ئێراق، لەوێشەوە سەرەتای دەسپێکی ژیانی دژوارمان لە ئەڵتاش، دواتر چوونە قووتابخانەی ئاینی. دەستفرۆشی و کاسپی، و هەروەها بیرۆکەی بە پێشمەرگە بوونم.\nبەشی چوارەم، لە بەشی چوارەمدا بە سەرهاتی بەرەو پێشمەرگایەتی و دەسپێکی کاری سیاسیم دەکەم. وەک چوونم بۆ پێشمەرگایەتی لە ئەڵتاشەوە بۆ بناری قەندیل، دواتر گەڕانەوەم بۆ ئەڵتاش و سەرقاڵی ژیان. هەواڵی دڵتەزێنی شەهیدبوونی برای جوانەمەرگم ڕەسوڵ، چوونەوەم دیسانەوە بۆ پێشمەرگایەتی. لە یەکێتی لاوانی دیمۆکراتەوەو دەسپێکی پێگەیشتن و نووسین، دواتریش وەک پێشمەرگەی ڕێکخراو بەرەو هێزی زمزیرانی حدکا.\nبەشی پێنجەم: لەم بەشەشدا، باسی شەڕی کەنداوی دووەمی نێوان ئێراق و کوەیت، دواتر هێرشی ئەمریکاو هاوپەیمانانی بۆ سەر ئێراق و ڕزگارکردنی کوەیت. بە هۆی هەڵگیرسانی شەڕەکە، و گەمارۆی ئابوری لە سەر ئێراق، بە ناچاری گەڕانەوەم بۆ پشتیوانی لە بنەماڵەکەم لە ئۆردوگای ئەڵتاش. هاتنی نەتەوە یەکگرتووەکان بۆ نێو ئۆردوگاو ناو تۆمارکردن وچاوپێکەوتنم لە گەڵ بەشی پەنابەری. کاسپی و گەڕان بە نێو زۆربەی گووند و شارە عەرەب نشینەکانی ئێراق، هەروەها ناسینی ژنێکی قەسری شیرینی لە سامەڕا، واتە هی ئەو سەردەمەی گرتنی شاری قەسر لای هێزەکانی ئێرقدابوو.\nبەشی شەشەم: لە بەشی شەشەمدا باس لە بەردەوامی کاری نووسین و ڕۆشنبیری. تێکەڵی لەگەڵ نووسەرانی کورد لە بەغدا، کتێب و گۆڤار فرۆشی لە ناو بازاڕی ئەڵتاشدا. دوا سەردانم بۆ باشووری کوردستان لە ساڵی ١٩٩٥.\nبەشی حەوتەم: لە بەشی حەوتەمدا، باس لە وەرگرتنی پەنابەری و سەفەرکردنمان بەرەو ئۆسڵۆی پایتەختی نەرویج، دابڕان لە کەس و کار و دیسان بەرەو هەندەران. ژیانی سەرەتایی لە وڵاتی نەرویج، چالاکی و کاری سیاسی و کەلتوری لە گەڵ ڕەوەندی کوردی لە نەرویج و ئوروپا. بوونم بە ئەندام لەگەڵ حیزبێکی نەرویجی، کارکردنم لە سەر پەنابەران لە ئاست نەرویجی و جیهان. هەڵبژاردنم وەک ئەندامی ئەنجوومەنی شارەوانی ئۆسڵۆ، یەکەم و دووەم سەفەرم لە ساڵەکانی ٢٠٠٣ و ٢٠٠٥ بۆ باشوری کوردستان.\nبەشی هەشتەم، لە بەشی هەشتەمدا باس لە گۆڕانکارییەکی گرنگ دەکەم لە ژیانی سیاسیمدا، ئەویش دامەزراندنی پارتێکی سیاسی، بیرۆکەی دامەزراندنکە چۆن بوو، ڕاگەیاندنی دامەزراندنی و دەنگدانەوەی. هێرش و پروپاگەندەی زۆری ئەندام و لاینگرانی هیندێک لە حیزبەکانی خۆرهەڵاتی کوردستان بە دژمان. ساڵی یەکەمی کارەکانی پ س ک و تا کۆکردنەوەی هاوبیر. گەشتی یەکەم بۆ ئەڵمان و دووەم بۆ کەنەدا لە ٦ مانگی یەکەمی دامەزراندندا. باس لە سەر گەشتی کوردستان لە ٢٠٠٧. هەروەها باس لە سەر گرێدانی کۆنگرەی یەکەم لە ئۆسڵۆ ٢٠٠٩. دروستکردنی پێگەی دیپلۆماسی لە ئاست جیهان و کوردستاندا. کردنەوەی بارەگاکانی پارتەکەمان لە باشوری کوردستان، و کۆنگرەی دووەمی پ س ک لە هەولێر. هەروەها باس لە سەر کۆنگرەی یەکێتی لیبراڵەکانی کوردستان، کە بۆ یەکەمجار بوو لە مێژوودا کۆنگرەی لیبراڵەکانی کوردستان پێکبهێنرێت.\nبەشی نۆیەم، لە بەشی نۆیەمدا، باس لە سەر ڕووداوە ناخۆشەکان،شەری داعش بۆ سەر باشوری کوردستان، و دروستبوونی ئاستەنگی زۆری ئابوری لە سەر پارتەکەمان. هاتووچۆکردنی بەردەوام بۆ باشوری کوردستان. بەشداری چالاکانەم لە ڕیفراندۆم و ڕووداوە ناخۆشەکانی پاشتر. کارەساتێکی ناخۆش وەک لە دەستدانی چەند کەسی بنەماڵە لە ڕووداوی دڵتەزێنی زەوی لەرزین لە ناوچەکانی سەلاسی باوەجانی و زەهاوی رۆژهەڵاتی کوردستان. گیرسانەوەی یەکجاری لە هەولێر و خۆ ئامادەکردن بۆ ڕووداو و پێشهاتەکانی ئێران و رۆژهەڵاتی کوردستان. دیداری فەرمیم لەگەڵ جەنابی سەرۆک بارزانی. بانگەوازی پ س ک بۆ دامەزراندنی حکومەتی کاتی ڕۆژهەڵاتی کوردستان. یادی ١٣ ساڵەی پ س ک لە هەولێر و دەنگدانەوەی باش.\nبەشداریم لە ڕێوڕەسمی سۆێندخواردنی جەنابی کاک نێچیرڤان بارزانی وەک سەرۆکی هەرێمی کوردستان، و چاوپێکەوتنم لەگەڵ چەندین کەسایەتی گرنگی جیهانی.\nبەشی دەیەم: ئەم بەشەم تەرخانکردووە بۆ هیندیک وتار و بۆچوونم لە سەر هەڵویستی نەتەوەیی بە تایبەت لەم ٢ساڵەی پێش بڵاوبوونەوەی ئەم پەرتووکەم.\nبەشی یانزەیەم: لەم بەشەشدا باسم لە سەر زیادبوونی ئاڵۆزییەکانی ئەمریکا و ئێران\nڕۆڵی سەرەکی دۆناڵد ترەمپ دەکەم لە بەرامبەر بە ئێران. هەروەها چالاککردن و بە هێزکردنەوەی ڕێکخستنەکانی ناوخۆی پارتی سەربەستیی کوردستان، بە مەبەستی ئامادەیی پارتەکەمان بۆ هەر ڕووداو پێشهاتێک.\nبەشی دووانزەیەم، تایبەت کردووە کە ب٢ وتووێژی خۆم، یەکێکیان وڵامی ٢٥پرسیاری تێدایە، و لەوانەیە ئاسانکاری بێت بۆ هەر خوێنەرێکی ئازیز، کە ئەو پرسیارانەی هەبێت. وتووێژی دیکەم لەگەڵ ڕۆژنامەو ماڵپەڕێکی فینلەندییە.\nبەشی سیانزەیەم: لە بەشی سیانزەیەمدا بۆچوونی هیندێک لە هاوڕێ و هاوکارە نزیکەکانم. لەو بەشەشدا١٤ کەسایەتی لە بوارە جیاوازەکاندا، لە کورد و غەیرە کوردا بۆ چوونی خۆیان لە سەر ناسینی من و تێپەر بوونی ژیانی سیاسی و ئاوارەیی من دەکەن.\nبەشی چواردیەم: لە بەشەشدا وەک دوابەشی پەرتووکەکە، نووسینی ناو و وێنەی هیندێک ڕۆژنامەو گۆڤار و سایت. هیندێک وێنەی خۆم لەگەڵ کەسایەتییەکان و لە وڵاتان و شوێنە جیاوازەکان، لە کاتی پێشمەرگایەتی و ئاوارەیی و بنەماڵەیی.\nهەروەها ئاماژە کردن بە هیندێک لە دیمانە ڕۆژنامەییەکانم، کە دیارە بە سەدان رۆژنامەو گۆڤار و وەیبسایت و تۆرە کۆمەڵایەتییەکان بە شێوەی تیکست و نووسین، وتووێژیان لەگەڵ من کردووە، بەڵام مخابن بەشێکیانم دەستنەکەوتەوە، و ئەوانەی وا دەستم کەوتنەوە پڕخوێنەربوون، یا من وتار و بابەتی پێوەندیدارن، ناوم هێناون.\nلە بەشی کۆتایی: ئەو بەڵگانەن کە وەک هاوپێچ دامناون. یا لە وێنەی بەشێک لەو گۆڤار و رژنامانەم هاوپێچی پەرتووکەکە کردوە. ئاماژەشم بە هیندێک سەرچاوە کردووە کە بۆ نووسینی ئەم پەرتووکە کەڵکم لێی وەرگرتوون. لە دوا ووتەشمدا سوپاس و پێزانینم ئاراستەی چەند کەسانێک کردووە بۆ ئەم پەرتووکە لە بوارە جیاوازەکاندا هاوکارم بوون.\nبەو هیوایە هەموو دۆستان بگاتە دەستیان بیخوێینەوە.\nعارف باوەجانی / ٣ / ٥ / ٢٠٢٠.\nجاری بینراو: 42\nضمن قسم بوجوون, گوتار · الكلمات المفتاحية


ئاواته‌كه‌ی لە خەڵوەتگای پیری هاتە دی\nوێنەکە لە ئەنادۆڵ وەرگیراوە\nدوو ئافرەت لە خەڵوەتگای پیری ئۆزدەن کە یەکێکیان تەمەنی 66 ساڵە و ئەوەی دیکەیشیان تەمەنی 60 ساڵە جلی بوکێنیان پۆشی، سەمیعە کۆرکمازی تەمەن 66 ساڵ کە هاوسەرگیری نەکردووە یەکەمجاریەتی جلی بوکێنی بپۆشێت، هەستی بە دڵخۆشی کرد.\nلە پارساڵەوە کۆرکماز لەو خەڵوەتگایە دەژی، دوای ئەوەی تیمی بەڕێوەبەرایەتی خەڵوەتگاکە دەزانن کە ئەو لە ژیانیدا هاوسەرگیری نەکردووە، بۆ ئەوەی دڵی خۆش بکەن چالاکییەکیان ئەنجام دا. هەروەها جلی بوکێنێیان بە سەڤیم یاڵچنی تەمەن 60 ساڵیش پۆشی کە 10 ساڵ لەمەوبەر لە هاوسەرەکه‌ی جیابوه‌تەوە.\nلە سەرەتادا یاڵچن و کۆرکمازیان بردە ئارایشگا و دواتر جلی بووکێنیان پۆشی. میکیاجیان بۆ کردن. لەنێو چەپڵەڕێزانی ئامادەبوواندا هەردووکیان چوونە هۆڵی ئاهەنگگێڕان. لەگەڵ ژەنینی میوزیک و شایی و هەڵپەڕکێی ئامادەبووان، کەشێکی دڵخۆشی هۆڵەکەی داپۆشی.\nکۆرکماز کە ناتوانێت لەسەر پێیەکانی بوەستێت لە سەر ڤیلچەر ئاماژەی بەوە دا کە پۆشینی جلی بوکێنی دڵی خۆش کردووە.\nیاڵچینیش باسی لەوە کرد کە پێشتر جلی بوکێنیی پۆشیووە بەڵام دووبارە پۆشینەوەی هەستێکی خۆشە بەلایەوە.\nبەڕێوەبەری خەڵوەتگای پیری ئۆزدەن، مەهمەت سەعید ئادیامان رایگەیاند "وەک ئامادەکارییەکان بۆ ئەم چالاکییە تا ببێتە هۆی دڵخۆشکردنی پورە سەمیعە کە هاوسەرگیری نەکردووە، لەگەڵ کۆمپانیایەکی جلی بوکێنێ دواین و بریاری ئەنجامدانی ئەو چالاکییەمان دا. ئینجا پورە سەڤیمیش هات و گوتی 'منیش دەمەوی جلی بوکێنێ لەبەر بکەم'، بڕیارمان دا ئەویش جلی بوکێنێ بپۆشێت. ئامانجی ئێمە دڵخۆشکردنی بەساڵاچوانە و لەوەیش سەرکەوتین".\nئه‌م بابه‌ته 15734 جار خوێنراوه‌ته‌وه\nئاواته‌كه‌ی لە خەڵوەتگای پیری هاتە دی\nسه‌یرترین ئه‌و وێنانه‌ی له فڕۆكه‌خانه‌دا گیراون\nسه‌رپیل وێنه‌ی كچه راسته‌قینه‌كه‌ی بڵاوكرده‌وه


سه‌رۆك وه‌زیرانی پێشووی عێراق ده‌ستی له ته‌واوی پۆسته حزبییه‌كانی كێشایه‌وه.\n(حه‌یده‌ر عه‌بادی) سه‌رۆكی وه‌زیرانی پێشووی عێراق‌و سه‌رۆكی هاوپه‌یمانی (نه‌سر) ده‌ستله‌كاركێشانه‌وه‌ی له سه‌ركردایه‌تی حزبی ده‌عوه كێشایه‌وه‌و داوای به‌خۆداچوونه‌وه‌و نوێكردنه‌وه‌ی له په‌یكه‌ری ئه‌و حزبه‌دا كرد.\nله میانی په‌یامێكیدا بۆ حزبی ده‌عوه، (حه‌یده‌ر عه‌بادی) ڕایگه‌یاند: هیچ ئه‌زموون‌و كۆبوونه‌وه‌یه‌كی سیاسی بێ هه‌ڵه و كه‌موكورتی نییه، گرنگ ڕاستكردنه‌وه‌و به‌خۆداچوونه‌وه‌یه، له‌وه‌ش گرنگتر به‌رده‌وامێتی هۆشیارانه و به پلانه.\nپه‌یامه‌كه‌ی ئه‌و سه‌ركرده‌یه‌ی حزبی ده‌عوه له‌كاتێكدایه حزبه‌كه‌ی به‌ستنی كۆنگره‌ی له‌پێشه و تێیدا ئه‌وه ئاشكرا ده‌كات كه له ته‌واوی به‌رپرسیارێتییه‌كانی له حزبه‌كه‌ی پاشه‌كشه ده‌كات‌و وه‌ك سه‌ربازێك بۆ خزمه‌تكردن ده‌مێنێته‌وه.\nحزبی ده‌عوه‌ی عێراقی له ساڵی 1957ـه‌وه دروست بووه‌و له دوای ڕِووخانی ڕژێمی به‌عسه‌وه له ساڵی 2003 له ته‌واوی قۆناغه‌كانی حكومدارییدا هه‌ر له ئه‌نجومه‌نی حوكمه‌وه تا دوایین هه‌ڵبژاردنی ئه‌نجومه‌نی نوێنه‌ران كه ساڵی ڕابردوو به‌ڕێوه‌چوو، به‌شداری كارا و به‌رچاوی هه‌بووه.\n290 جار خوێندراوەتەوە


دیسانیش کارەساتێکی دیکە لە دەریای مەدیتەرانەدا\nر هەواڵی گەیشتوو باس لەوە دەکات کە رۆژی یەکشەممە ٩ ی مانگی جۆزردان بەهۆی ئاوەژو بوونەوە و نوقم بوونی سێ بەلەمی هەڵگەری پەنابەران لانیکەم ئەگەری نوقم بوونی ٧٠٠ پەنابەر لە رێگای تێپەڕ بوون بە دەریای مەدیتەرانەدا لە باکوری ئافریقاوە بەرەو کەنارەکانی ئوروپا لەئارادایە. سازمانێکی یارمەتی گەیاندن بە ناوی ” منداڵان ڕزگار بکەن” باس لە نوقم بوونی بەلەمی چوارەم دەکات بە نزیکەی ٤٠٠ سەرنشینەوە. بەپێی ئامارەکانی رێکخراوی نەتەوەیەکگرتووەکان لە سەرەتای ئەمساڵی زاینیەوە تا ئێستا هەزار و ٥٠٠ کەس تەنیا لە رێگای لیبی بەرەو ئیتالیادا گیانیان لەدەست داوە.ئەمرۆ ئیتر نوقم بوونی پەنابەران لە دەریای مەدیتەرانە بۆتە رووداوێکی رۆژانە. ژمارەی ئەو ئینسانانەی کە تەنیا لە ماوەی دوو ساڵی ڕابردوودا لە مەسیرە جۆراو جۆرەکانی دەریای مەدیتەرانەدا نوقم بوون زیاتر لە 5 هەزار کەسە.یەکێتی ئوروپا بۆ بەرگرتن لە چوونی پەنابەران، کۆمەڵێک ” ڕێگا چارەی” گرتوەتە پێش کە یەک لە یەک دژی ئینسانی ترن کە بریتین لە:یەکەم، گێڕانەوەی پەنابەران بۆ ئەو وڵاتانەی کە لێیەوە هاتوون. زیاتر لە ٩٠ لەسەدی پەنابەران لە ناوچە شەڕ لێدراوەکانی رۆژهەڵاتی نێوەڕاست و باکوری ئافریقاوە دێن. ئەوان لە وڵاتەکانیشیاندا ئاوارە و بێ سەرپەنان. گێڕانەوەیان یانی سەرلەنوێ کردنیان بە گەرووی مەرگدا. ئایا وڵاتانی پێشکەوتوی سەرمایەداری و لەوانە دەوڵەتانی ئوروپایی دەتوانن بەرپرسیاریەتی خۆیان لە بەرانبەر بەرپا کردنی شەڕە ڕاستەوخۆ یان ناراستەوخۆ لە هیچ شوێنێکی دنیا و لەوانە لە خاوەرمیانە و ئافریقا کە بۆتە هۆکاری ئەم ئاوارە بوونە ڕەد بکەنەوە؟ ئیعتیڕافی ئۆباما سەرۆک کۆماری ئامریکا سەبارەت بە هەڵەکانی دەوڵەتەکەی لە لیبی لەبیر کەس نەچۆتەوە. گەندەڵیەکانی دەوڵەتی فەرانسە لە دەورەی سارکۆزی سەرۆک کۆماری پێشودا، لە پێوەند لەگەڵ وەرگرتنی ڕشوەی کەڵان لە قەزافی حاکمی ئەو کاتی لیبی، هێشتا بەسەر زارانەوەیە. دەوڵەتی فەرانسە و باقی دەوڵەتانی تری ئوروپایی لەترسی قوڵ بوونەوەی بارودۆخی شۆڕشگێڕانە لە لیبی و لە باقی وڵاتانی رۆژهەڵاتی نێوەڕاست و باکوری ئافریقا، ئاگاهانە هەوڵیان ئەدا تا بارودۆخێکی جەنگی بەسەر ئەم وڵاتەدا بسەپێنن و لەم ڕێگایەوە بەر بە روودان و یان بە ئاکام گەیشتنی ئەو شۆڕشە خەڵکیانەی، بەرژەوەندیەکانیان دەخاتە مەترسیەوە، بگرن. ئیستعمارگەرانی ئوروپایی تا توانیان سەروەتە سروشتیەکانی ئافریقایان تاڵان کرد و پاشان و لەدوای خۆیان بە دەیان خەسار و بەڵای کۆمەڵایەتی و ناکۆکی قەومی و قەبیلەیی و مەزهەبیان جێهێشت. تا توانیان لە سەمەرەی کاری هەرزانی ئەوان لە وڵاتانی ئوروپاییدا سەروەت و سەرمایەیان کەڵەکە کرد، بەڵام دەوڵەتەکانی ئەمرۆیان، کە لەسەر سەروەت و دەسەڵاتی ئیستعمارگەرانەی دەورەکانی ڕابردوو پاڵکەوتون، لە بەرانبەر بارودۆخێکی فەلاکەتباردا کە بەسەر ژیانی ئەم خەڵکەیاندا سەپاندوە، هیچ بەرپرسیاریەک قەبوڵ ناکەن. ئەوە لە حاڵێکدایە کە هێشتاش لێشاوی سەروەتی خەڵکی ئەم قارەیە بەرەو ئوروپا لەڕێدایە. ئەگەر تەنانەت قەبوڵی بکەین کە پەنابەرانی ئافریقایی لە دەست هەژاری و فەلاکەتی ئابووری هەڵدێن و بەشوێن کار و ژیانێکی باشترەوەن، دیسانیش پرسیار ئەوەیە کە کێن ئەوانەی ئافریقایان تاڵان کرد و بە دواکەوتویی ڕایانگرتوە و لە داوی برسیەتی و گەلێک نەخۆشی دژواردا وێڵیان کردوە. سەبەبکاری کوشتارە ملیۆنیەکان لە ئەلجەزایر و شوێنەکانی تر، کام لە دەوڵەت و حیزبە سیاسیەکانیان بوون؟ مەگەر بێجگە لەوەیە کە هەر ئەوانەن ئەمرۆش لە دەسەڵاتدان؟ ئایا ئەوان هەر ئێستاش خەریکی بەهرەکێشی خۆیان نین لەم قاڕە هەمیشە برسی و فەلاکەت لێدراوەدا؟\nدووهەم، توند بوونەوەی سیاسەتە دژی پەنابەریەکان لە وڵاتانی ئوروپاییدا. ڕاستیەکەی ئەوەیە کە پەسند کرانی یەک لە دوای یەکی قانونی دژی پەنابەری لە ئوروپا تەنیا داوێنگیری پەنابەران نابێت. ئەم قانون و سیاسەتانە لە هەمانحاڵدا ئەو وڵاتانە لە باری ئەخلاقیشەوە بەرەو دواوە دەگێڕێتەوە. ئەم ئاڕاستە گرتنە ڕێگا بۆ بە دەسەڵات گەیشتنی ئەحزابی دەستە ڕاستی تر خۆش دەکات. بە دەسەڵات گەیشتنی ئەم حیزبانە بە واتای ئەوەیە کە لە هەنگاوەکانی دواییدا هێرش دەکرێتەسەر هەموو ئەو دەستکەوتە پێشڕەو و ئینسانانەی کە لە بواری کۆمەڵایەتی، ئابووری و سیاسیەکاندا لە ماوەی ساڵانێک خەباتی چینی کرێکاردا بەسەر دەوڵەتەکاندا سەپاندویەتی ،وەربگیرێتەوە کە ئەم هێرشەش لە ئێستاوە دەستی پێکردوە. نمونەی ئەم هێرشەش لە فەڕانسە لە لایەحەی گۆڕینی قانونی کاردا دەبینین.\nسێهەم، داخستنی سنورەکان و بەرتەسک کردنەوەی عەمەلیاتی ڕزگار کردنی دەریایی بەو ئیستدلالەی کە ئەم خزمەتگوزاریانە دەبنە هاندەری هاتنی کۆچبەری زیاتر. یەکێتی ئوروپا لەسەر بنەمای قەرارێکی تەوافوق لەسەر کراو و ڕەسمی بڕیاری داوە کە عەمەلیاتی ڕزگار کردنی پەنابەران بەرتەسک بکاتەوە. گومانێک لە دژی ئینسانی و جەنایەتکارانە بوونی ئەم ئیستدلال و سیاسەتەدا نییە. ناوگانە دەریایی و ئاسمانیەکانی ئوروپا تەیار بە پێشکەوتو ترین تێکنولۆژی ئەم سەردەمە، دەتوانن کۆنترۆڵی بست بە بستی دەریای مەدیتەرانە بکەن. ئەوان دەتوانن کە هەموو بەلەمێک لە خاڵی حەرەکەتیەوە تا گەیشتن بە مەقسەد بە وردی چاودێری بکەن و بەر لەوەی کە ئەم بەلەمانە بکەونە مەترسی نوقم بوونەوە، بچن بۆ ڕزگار کردنیان. بەڵام ئەوان ئاگاهانە و بە ئانقەست ئەم تواناییە بۆ ڕزگار کردنی پەنابەران بەکار نا‌ێنن.\nدەوڵەتانی ئوروپایی لە بەرانبەر گیانی هەزاران ئینساندا کە لە ڕێگای مەدیتەرانەوە بەرەو ئوروپا دەچن ، بەرپرسیارن. ئەوان دەتوانن نەیەڵن تەنانەت یەک بەلەمیش ئاوەژوو بێتەوە و تاقە پەنابەرێکێش بخنکێت. لە بەرانبەر سیاسەتە دژی ئینسانیەکانی دەوڵەتانی ئوروپاییدا دەبێ خۆراگری بکرێت. بزوتنەوەی هاوپشتی لەگەڵ پەنابەران و ڕیزی ئەو ئینسانانەی کە لە ئوروپا بە ئامێزی کراوە پێشوازیان لە پەنابەران کرد و لە بەرانبەر قانونی پارێزگاری کردن لە سنورەکاندا دروشمی پارێزگاری لە پەنابرانیان بەرز کردەوە، نیشانی ئەدات کە ئینسانیەت لە ئوروپا زیندوە.


ئەو منداڵە ئێزدییەی بە 500 دۆلار لە داعش كڕدرا گەڕایەوە ماڵەوە - پەرەگراف\nئەو منداڵە ئێزدییەی بە 500 دۆلار لە داعش كڕدرا گەڕایەوە ماڵەوە\nئەیمەن كە لەلایەن داعشەوە فرۆشرا، دوای بینینی ئامۆزاكەی‌و گەڕانەوە بۆلایان دەگری. فۆتۆ: ڕۆیتەرز.\nخۆی ناوی ئەیمەن بوو، بەڵام ئەو ژن‌و پیاوەی ئەویان بە 500 دۆلار لە چەكدارانی داعش كڕی بۆ ماوەی 18 مانگ بەخێویان كرد ناویان نا ئەحمەد.\nئەیمەن وەك یەكێك لەو هەزاران هاوڵاتییەی لەمانگی ئابی 2014 لەقەزای شەنگال بوون، لەلایەن داعشەوە دەستبەسەركران‌و تا ئێستاش چارەنووسی دایك‌و باوكی دیار نییە.\nئەیمەنی تەمەن چوار ساڵ لەلایەن داعشەوە فرۆشرا بە ژن‌و پیاوێكی عێراقیی مسوڵمان بەناوەكانی ئوم ئەحمەدو ئەبو ئەحمەد.\nبۆ ماوەی 18 مانگ لەگەڵ ئەو خێزانە عێراقییەدا ژیا، خزمەكانی وایان زانی كە ئەو مردووە، بەڵام كاتێك هێزە عێراقییەكان بەشی ڕۆژئاوای شاری موسڵیان ئازادكرد، ئەیمەنیان دۆزییەوەو گەڕاندیانەوە بۆ ئەو ئەندامانەی لەخێزانەكەی ماوون.\nئەیمەن لەگەڵ خێزانە عەرەبەكە. فۆتۆ؛ محەمەد حامد، ڕۆیتەرز.\nهەرچەندە گەڕاندنەوەی ئەیمەن بۆ لای خێزانی ڕاستەقینەی خۆی شتێكی خۆش بوو، بەڵام بەهەمان شێوە دابڕانی لەو خێزانەی ئەویان بەخێودەكرد، خەمێكی دیكەی بۆ هێنا.\nئەبو ئەحمەد، ئەو پیاوەی منداڵەكەی كڕیبوو، دەڵێت زۆر بەباشی بەخێوی كردوەو بۆ بەڵگەی ئەوەش چەندین وێنە پیشان دەدات كە منداڵەكە دەردەخات بەپاسكیل‌و كەلوپەلی دیكەی منداڵانەوە یاریی دەكات.\nئەبو ئەحمەد كە ئەیمەنی لە داعش كڕی وێنەی ئەیمەن پیشاندەدات لەناو مۆبایلەكەیدا.\nئەوە بیرۆكەی ئوم ئەحمەد بوو كە منداڵێك هەڵبگرنەوەو بەخێوی بكەن، ئەو ژن‌و پیاوە منداڵیان نەبوو، كاتێك گوێی لێ دەبێت كە داعش منداڵانی هەتیو دەفرۆشێت لە قەزای تەلەعفەر، بیرۆكەی كڕینی منداڵێكی بەمێشكدا دێت.\nئەو دایكە نایشارێتەوە كە ویستویەتی "منداڵەكە فێری ئاینی خۆیان، ئیسلام، بكات."\nمێردەكەی كە فەرمانبەری حكومییە، دژی ئەو بیرۆكەیە بووە، بەڵام نەیتوانیوە دڵی ژنەكەی بشكێنێت، بۆیە منداڵەكەی لەچەكدارەكانی داعش كڕیوەتەوەو لەپارەی مامۆستاییەكەی كە كۆیكردبووەوە پارەكەیداوە.\nهەرچەندە ئەیمەن گریاوەو نەیویستووە لەگەڵیدا بڕوات، بەڵام ئەو پێی وتووە"وەرە، تۆ دەبیتە منداڵی من. ئێمە پێكەوە دەژین‌و هەموو شتێكت بۆ دەكڕم."\nوردە وردە ئەیمەن لەگەڵ خێزانە نوێیەكەیدا گەورە دەبێت. ئەوان لەبری كوردیی، زمانی عەرەبی فێردەكەن، بە خەڵك دەڵێن كە ئەوە برازایەكی خۆیانە لای خۆیان بەخێوەی دەكەن. دواتر لەقوتابخانەیەك لەژێر ناوی "ئەحمەد شەریف" تۆماری دەكەن، بەڵام زیاتر لەماڵەوە دەیهێڵنەوە.\nشادبوونەوەی ئەیمەن بە كەسوكارەكەی. فۆتۆ؛ محەمەد حامد، ڕۆیتەرز.\nئەو ژنە باسلەوە دەكات كە ئەیمەن لەقوتابخانە زۆر زیرەك بووەو فێری نوێژكردنی كردووە، هەروەها ئەوان نەیانویستوە كە ئەو ڕابردووی خۆی لەبیر بكات‌و هانیانداوە لەبارەی خۆیەوە قسە بكات، "بەڵام هەمیشە ئاگادارم دەكردەوە كە بەكەس نەڵێت ئەو ئێزدییە." ئوم ئەحمەد وادەڵێت.\nهەندێجار ئەیمەن پرسیاری ئەندامانی دیكەی خێزانەكەی كردووە، بەڵام خێزانە نوێیەكەی هیچ زانیارییەكیان نەبووە جگە لەوەی خوشكێكی كە لەناوەڕاستی تەمەنی هەرزەكاریدابووە لەلایەن چەكدارەكانەوە وەك كۆیلە گیراوە. ئەو چەكدارانە چەند جارێك خوشكەكەیان بۆ لای ئەیمەن هێناوە، بەڵام ئێستا چارەنوسی دیار نییە.\nئەو خێزانە لە گوندێك دەژین لەدەوروبەری موسڵ بەناوی هەردان، كاتێك هێزە ئەمنییەكان لەمیانی ئۆپەراسیۆنی ڕزگاركردنی ئەو ناوچەیە دەچنە ئەو گوندە، پێیان دەوترێت كە كوڕێكی ئێزدیی لەناو گوندەكەدایە. خێزانەكەش هیچ چارەیەكیان نابێت جگە لەبەدەستەوەدانی ئەو كوڕەی وەك منداڵی خۆیان مامەڵەیان لەگەڵدا دەكرد.\nسەمیر ڕەشۆ خەلەف وایدەزانی خوشكەزاكەی مردوە، تا ئەوكاتەی لە 28ی مانگی ڕابردوودا پۆستێكی لەفەیسبووك بینی كە نووسراوبوو منداڵێكی ئێزدیی بەناوی ئەیمەن ئەمین بەرەكات دۆزراوەتەوە.\nخەلەف سوپاسی ئەو خێزانە عەرەبە دەكات كە منداڵەكەیان بەشێوەیەكی باش‌و تەندروست پاراستووە، بەڵام لەوەش توڕەیە كە ئەو خێزانە باش هەوڵیان نەداوە بۆ ئەوەی پەیوەندی بەخێزانە ڕاستەقینەكەیەوە بكەن‌و لەباشی‌و سەلامەتیی منداڵەكە ئاگاداریان بكەنەوە.\nئوم ئەحمەد دەڵێت كە ئەوان هەرگیز منداڵەكە لەبیرناكەن، وەك چۆن منداڵەكەش ئەوان لەبیر ناكات، وتی"چاوەڕێ دەكەم بگەڕێتەوە."\nئەیمەن لە ئامێزی نەنكیدا. فۆتۆ؛ محەمەد حامد، ڕۆیتەرز.\nئەیمەن ئێستا لەناو كەسوكاری ڕاستەقینەیدایەو لەگەڵ نەنكی دەژی لە دهۆك، نەنكی دەڵێت شەوێك ئەیمەن لێی پرسیوە بەیانی كەی لەخەو هەڵدەستێت، ئەویش وتویەتی دەمەو بەیانی زوو، ئەیمەنیش لەوەڵامدا وتویەتی"باشە پێكەوە نوێژی فەجر دەكەین."


ئاب 2016 – مالپه‌رێ خابير\nسەرەتا / 2016 / ئاب\nئەرشیڤێ هه‌يڤانه: ئاب 2016\nماڵپه‌رێ خابیر-زاخۆ بشێوه‌كێ فه‌رمی به‌رگریكارێ فره‌نسی ئیلیاكیم مانگالا ژ یانا مانچێسته‌ر ستی یا ئینگلیزی بشێوه‌یێ خواستن بۆ ماوێ ساله‌كێ په‌یوه‌ندی ب یانا ڤالێنسیا یا ئیسپانی كر . مانگالایی 25 سالی ل هاڤینا سالا 2014 ژ یانا پۆرتۆا پۆرتۆگالی ب كوژمێ 32 ملیۆن جونه‌یهێن ئیسته‌ر لینی په‌یوه‌ندی ب یانا مان ستی …\nبشێوه‌كێ فه‌رمی یانا چێلسی یا ئینگلیزی رێكه‌فتن دگه‌ل به‌رگریكارێ به‌رازیلی و یانا پاریس سان جێرمانا فره‌نسی دێڤید لۆیزی راگه‌هاند . ماڵپه‌رێ ئه‌رنترنێتێ یێ یانا چێلسی یا ئینگلیزی ئاشكه‌راكرییه یانا چێلسی و یانا پاریس گه‌هشتنیه رێكه‌فتنێ بۆ ڤه‌گوهاستنا دێڤید لۆیزی بۆ ناف رێزێن یانا له‌نده‌نی دا . دڤێد لۆیز ژبه‌ر دووسالان …\nبه‌شێ پێشبینیان ل ڕێڤه‌به‌ریا گشتی یا كه‌شناسی و بیڤه‌لەرزێن هه‌رێما كوردستانێ ڕاگەهاند ، ژ سوبه‌هى پێنج شه‌مبێ ڤه 1 مه‌یا ئه‌یلولا 2016ێ پێڤه پلێن گەرمێ ل هەرێما كوردستانێ دێ به‌ره‌ف نزمبینێ چت، و ل سه‌رانسه‌رى هه‌رێمێ پلێن گه‌رمێ 4 تا 5 پلا دێ هێنه خوار . كه‌شناسیا هه‌رێمێ ئه‌وژى دیاركریه …\nڤیدیۆ : چواریانا رویدانێن هاتن و چوونێ .\nڤیدیۆ : چواریانا رویدانێن هاتن و چوونێ . مالپه‌رێ خابیر / زاخۆ ح.ى\nوینه‌یێن زاروكینیێ یێ چه‌ند سه‌ركرده‌یه‌كێن جیهانێ .وێنه …\nوینه‌یێن زاروكینیێ یێ چه‌ند سه‌ركردێن جیهانێ . مالپه‌رێ خابیر / زاخۆ مه‌حمود ئه‌حمه‌دى نه‌ژات ، سه‌روك كومارێ به‌رێ يێ ئيرانێ . به‌شار ئه‌سه‌د ، سه‌روكێ سوريا . عه‌لى خامه‌نه‌ئى رابه‌رێ نوكه يێ شوره‌شا ئيرانێ . ئه‌دولف هێتله‌ر ،دكتارتورێ ئه‌لمانيا نازى . فلاديمير پوتن ،سه‌روكێ روسيا . ئوسامه بن لادن ، …\nمه‌زنترین دزی د مێژوویا نیوزله‌ندا دا دهێته ئه‌نجامدان .\nمه‌زنترین دزی د مێژوویا نیوزله‌ندا دا دهێته ئه‌نجامدان . مالپه‌رێ خابیر / زاخۆ دزیكه‌ران شیان ل نیوزله‌ندا نێزیكی 500 چێلان بدزن، و ژێده‌رێن ناڤخویی ژى لسه‌ر ڤێ چه‌ندێ دیاركرن كو ئه‌ڤ دزییه دهێته هژمارتن مه‌زنترین پرۆسه‌یا دزییا ته‌رش و ته‌والی د مێژوویا وه‌لاتی دا دهێته ئه‌نجامدان . ژێده‌ران ژ باژێرێ …\nروبوت بۆ شڤانییا په‌زی دهێنه بكارئینان .\nتیمه‌كا زانایان ژ زانینگه‌ها “سێدنی” ئێكه‌م روبوت د جیهانێ ده‌سپێكر كو هاریكارییا شڤانا دكت لسه‌ر هاژوتنا په‌زی، و زانایا دیاركر كو د شیانێن ڤی روبوتی دا هه‌یه چاڤدێرییا حاله‌تێ په‌زی یێ ساخله‌می ژى بكت و ب رێكا كونترولكرنا ژ دویر روبوت بهێته هاژوتن و لڤاندن . ماموستایێ روبوتان و سیسته‌مێن …\nهاندان لسه‌ر خاندنێ باشترین فێركرنه ده‌یباب پێشكێشی زارۆكێن خوه دكن .\nهاندان لسه‌ر خاندنێ باشترین فێركرنه ده‌یباب پێشكێشی زارۆكێن خوه دكن . مالپه‌رێ خابیر / زاخۆ تایبه‌تمه‌ندێن فێركرنا زارۆكان دیاردكن كو هاندانا زارۆكان د ژیێ ده‌سپێكێ دا لسه‌ر خاندنێ باشترین دیارییه ده‌یباب پێشكێشی زارۆكێ، خوه دكن . و باشتره خاندن ب رێكێن یارییا بۆ وان بهێته شرین كرن و وان كه‌ره‌سته‌یێن …\nسعودیه : به‌رهه‌ڤى بۆ پتر ژ 3 ملیون مێهڤانێن وارێن پیرۆز بۆ فه‌ریزا حه‌جا ئه‌ف ساله هاتیه كرن .\nبڕیاره ل ده‌سپێكا هه‌یڤا ئیلۆنا ئه‌ڤ ساله فه‌ریزا حه‌جێ ل وه‌لاتێ سعودیێ ده‌سپێبكه‌ت و بۆ ڤێ مه‌ره‌مێ ژى نێزیكى سێ ملیۆن و نیڤ كه‌سان پشكداریێ تێدا بكه‌ن. مه‌ریوان نه‌قشه‌به‌ندى سه‌رپه‌رشتێ تیما راگه‌هاندنا وه‌زاره‌تا ئه‌وقافێ ل باژێرێ سعودیێ بۆ ئه‌ڤرۆ نیوز گۆت: “ئه‌ڤ ساله نێزیكى دو ملیۆن و 400 هزار كه‌سان …\nفه‌رمانده‌یه‌كێ دیتر یێ ئیرانى ل سوریا دهێته كوشتن .\nفه‌رمانده‌یه‌كێ دیتر یێ ئیرانى ل سوریا دهێته كوشتن . مالپه‌رێ خابیر / زاخۆ جاره‌كادیتر فەرماندەیەكێ بلندێ سەربازێن ئێرانی ل حه‌له‌بێ دهێته كوشتن. ئاژانسێن نێزیك ژ سوپا پاسدارێن ئێرانێ به‌لاڤكرینه كو ئێك ژ دامەزرێنەرێن لەشکه‌رێ ١٠ ی سەید شوهەدا سوپایێ پاسداران ب ناڤێ سەردار ئەحمەدی غولامی ل باشورێ حەلەبێ و ل …


ئەم گرتە ڤیدیۆیە هی ڕۆژنامە شەهیدەکەیە لە زەمار . – WTARIKURD\nلە ئه‌نجامی هێرشی گروپه چه‌ته‌کانی داعش بۆ سه‌ر کامپی مه‌خمور په‌یامنێرێکی ANF به ناوی ” ده‌نیز فرات ” که له هه‌رێمه‌که رومالی هه‌واڵه‌کانی ده‌کرد ، گیانی له‌ده‌ستدا .\nپه‌یامنێرێکی ANF به ناوی ” ده‌نیز فرات ” له کامپی مه‌خمور له کاتی رومال کردنی هه‌واڵه‌کاندا به هۆی هێرشی گروپه چه‌ته‌کانی داعش گیانی له‌ده‌ست ده‌دات .\nده‌نیز فرات له ماوه‌ی شه‌ڕ و پێکدادانه‌کانی ئه‌و سێ رۆژه‌ی رابردوو راستییه‌کانی شه‌ڕ و به‌رخۆدانی له به‌ره‌کانی پێشه‌وه‌ی جه‌نگ رومالی هه‌واڵه‌کانی ده‌کرد و هه‌واڵه‌کانی به که‌ناڵی Stêrk TV, Med NUÇE, Ronahî و ئاژانسی هه‌واڵی فورات(ANF) راده‌گه‌یاند .\nANF هێرشه‌کان بۆ سه‌ر رۆژنامه‌وانان به توندی شه‌رمه‌زار ده‌کات و ده‌شڵێت:” له هه‌ر هه‌لومه‌رجێکدا پێویسته خه‌باتکارانی راگه‌یاندن بپارێزرێن. ده‌نیز یه‌کێک له سه‌رچاوه‌کان بوو که شه‌ڕ و پێکدادان و به‌رخۆدانی له مه‌خمور بۆ رای گشتی راده‌گه‌یاند. وه‌کو ANF یادی ده‌نیز فرات به‌رز راده‌گرین و پێشهات و گۆڕانکارییه‌کانی هه‌رێمه‌که رومال ده‌که‌ین .\nئێمە لە وتاریکورد بەناوی بەڕێوەبەر و نوسەرە بەڕیزەکانی و خوێنەرانی ـ هاوبەشی خەم وبەژارەی گەریلە ئازاو سەربەزەکانی کوردستان و تەواوی هاوڕێ و هاوسەنگەری شێرەژنی کورد خاتو ( دەنیز فرات ) دەکەین و هیوا دەخوازین خوێنی شەهید ببێتە هەوێنی یەکڕیزی ماڵی کورد و سەرکەوتنی یەکجارەکی ، لەخوای گەورە داواکارین بەهەشتی بەرن جێگای بێت ، دوا ناخۆشی خانەوادەکەی و گەلی کورد بێت ..\nسەرکردەیەکی باڵای داعش پەشیمانی نیشان دەدا لە ھێرشکردنە سەر کورد .\nچۆن پیلانەکەی پارتی لەسەر چۆڵکردنی مەخمور ئاشکرا بوو .


نافەرمی: سامسۆنگ بۆ پاتری مۆبایلی گالاکسی ٨ پشت بە پاتریەکانی سۆنی دەبەستێت. – کەی ئای تی ئێن\nبابەتی گرینگ 20, شوبات 2017\nبە پێی ڕاپۆرتێکی وۆڵ ستریت جورناڵ بێت سامسۆنگ دەیەوێت پشت بە کۆمپانیای سێیەم ببەستێت بۆ دروستکردنی پاتری مۆبایلی داهاتووی، کە گالاکسی ئێس ٨ـە، کە دەوترێت سۆنی دەبێتە سێیەم پێشکەشکاری پاتریەکانی گالاکسی ئێس ٨ لە دوای سامسۆنگ ئێس دی ئای و ئەی تی ئێڵ، پێدەچێت هەر سێ پێگەکە پاتریەکانی گالاکسی ئێس ٨ بەرهەم بهێنن.\nئەمەش ڕێ و شوێنێکی تری سامسۆنگە بۆ بەرهەمەکانی، بۆ نەبوونی هیچ کێشەیەک لە پاتریەکان. هەروەکو دیارە لە ڕابردوودا سامسۆنگ لە باشترین بەرهەمی خۆیدا شکستی هێنا، بەهۆی بوونی کێشە لە پاتری مۆبایلەکانیدا کە نۆت ۷ بوو.\nلێرەدا هەواڵێکی خوش و ناخۆش هەیە! خاڵی ئەرێنی دەنگۆکه ئەوەیه پاتری مۆبایلەکانی نۆت ۷ لەلایەن سامسۆنگ ئێس دی ئای و ئەی تی ئێڵەوە بەرهەم هاتبوون، بەڵام سەرەنجام بە کشانەوەوە و شکستهێنانی مۆبایلەکە کۆتایی هات. ئەمجارەش پاتریەکان بە گشتی لەلایەن ئێس دی ئایەوە دروست دەکرێن، ئەمەش لێدوان و دەنگۆی تری لەلایەن پێگەکانەوە دروستکردووە کە گوایە سامسۆنگ دووبارە سەرکەوتوو نابێت، بەڵام ئەمجارە لەوانەیە پشتبەستن بە پاتریەکانی سۆنی یارمەتیدەری سامسۆنگ بێت، بە دابینکردنی پاتریەکی سەلامەت و بێ بوونی کێشە لە بەرهەمی داهاتوودا.\nبێگوومان لێرەدا هەوڵی سامسۆنگ ئەوەیە کە دووبارە تووشی شکستێکی گەورە نەبێتەوه، چونکە لە ڕابردوودا ئەوەی وترا تەنها ڕەخنەی گەورە بو بۆ کۆمپانیاکە، بەڵام هەندێکی تریش پێیان وابوو شتێکی ئاساییە بۆ کۆمپانیایەکی وەها گەورەی بواری مۆبایل.\nچاوەڕێی باشترین لە گالاکسیەکە دەکرێت، دەنگ و باسەکانی مۆبایلەکە کۆتایی نایەن. سامسۆنگ لە هەفتەیەکی تر و کۆنگرەی جیهانی مۆبایلدا کاتی ڕاگەیاندن و نمایشکردنی گالاکسی ئێس ٨ ئاشکرا دەکات. بێگوومان پێشبینیەکان کاتی دەرچوونیشیان گرتووەتەوه، بە پێی کۆتا پێشبینی دەوترێت کە گالاکسی ئێس ٨ لە مانگی ٤ی ئەمساڵدا ڕادەگەیەنرێت.\nتاگەکان پاتری سامسۆنگ سۆنی


وردە وردە عیراق دەبێت بە وڵاتی سێهەمی ئەو تاوانبارانەی بە تیرۆر داواکراون، پاش ئەوەی 14 ئەندامی دیلكراوی داعش درانە دەست وڵاتی عێراقەوە، بەهۆی مەترسی كوشتنیەوە "بوكەكەی داعش" گوازراوەتەوە بۆ ناوچەیەكی نزیك لە سنوری عێراق و ئەگەری هەیە بدرێت بە عیراق.\nهەرچەندە باس لەوە دەكرا (شەمیمە بەیغوم)ی بەڕەگەز بەڕیتانی هەڵهاتبێت، بەڵام ڕۆژنامەی (زە سەن)ی بەریتانی ئاشکرایکردووە: "بەیغوم لە خێوەتگەی هولی ئاوارەکانی باکوری سوریا نامەیەکی بە دەستگەیشتووە، تیایدا هەڕەشەی کوشتنی لێكراوە، بۆیە هێزە ئەمنیەکان لەگەڵ منداڵەکەیدا گواستویانەتەوە بۆ بنکەیەکی تری سەربازی نزیک لەسنورەکانی عیراق".\nپاش ئەوەی وەزیری ناوخۆی بەڕیتانیا برٍیاری دا بە وەرگرتنەوەی ڕەگەزنامەی وڵاتەكەی لە بەیغوم "بوكەكەی داعش"، ئەو پرسە دەنگۆیەكی زۆری بەدوای خۆیدا هێنا، بەوەی نابێت كەسێك هەبێت بە بێ ڕەگەزنامە بژێت، كە پێچەوانەی یاسا نێودەوڵەتییەكانە.\nهەرچەندە باس لەوە دەكرا كە بەهۆی دایكییەوە كە خاوەنی ڕەگەزنامەی بەنگلادیشییە، دەكرێت ڕەگەزنامەی ئەو وڵاتەی هەبێت بەڵام پاریزەرەكەی ئەوەی ڕاگەیاند: "حكومەتی بەنگلادیش شەمیمە بەیغوم ناناسێت".\nلە بارەی وەرگرتنەوەی ڕەگەزنامە لە هاوسەری (شەمیمە بەیغوم) لە لایەن هۆڵەنداوە، حكومەتی هۆڵەندا ئەوەی ڕاگەیاند ئەوان ڕەگەزنامەی وڵاتەكەیان لە (یاغو ریدجیك) هاوسەری شەمیمە وەرناگرنەوە، بەڵگو دەیانەوێت بگەڕێندرێتەوە بۆ هۆڵەندا و لەوێ دادگایی بکرێت.\nلە بەرامبەر وەرگرتنەوەی ڕەگەزنامە لێی لە لایەن بریتانیاوە "بوكەكەی داعش" باسی لەوەكردبوو، لە دەچێتە سەر ڕەگەزنامەی هاوسەرەكەی، بەڵام هۆڵەندا ڕەتیان كردووە ڕەگەزنامەی پێبدەن.


سەرکردەی میلیشیایەکی پشتیوان بە ئێران هەڕەشە لە پۆلیسێكی عێراقی دەکات\nسەرکردەی جەیشی موختار، واسق بەتات هەڕەشەی لە ئەفسەرێکی پۆلیسی عێراق کرد بەرامبەر دەستگیرکردنی ئاخوندێکی ئێرانی بە تۆمەتی بەقاچاخبردنی ماددەی هۆشبەر.\nوێنەیەك لە ڤیدیۆیەکەوە وەرگیراوە کە لەسەر تۆڕە کۆمەڵایەتیەکان بڵاوبۆتەوە و واسیق بەتاتی سەرکرده‌ی میلیشیایه‌ك نیشاندەدات کە هەڕەشە لە ئەفسەرێکی پۆلیسی عێراقی دەکات بەرامبەر دەستگیرکردنی ئاخوندێك کە هاتۆتە نێو عێراقەوە لە ئێرانەوە و ماددەی نایاسایی پێبووە.\nسەرکردەی میلیشیایەکی عێراقی پشتیوان بە ئێران، بەمدواییانە هەڕەشەی توندوتیژیی لە ئەفسەرێکی پۆلیسی عێراقی کردووە له‌سه‌ر دەستگیرکردنی ئاخوندێکی ئێرانی بە گومانی بەقاچاخبردنی ماددەی هۆشبەری نایاسایی.\nسروشتی توندوتیژانەی هەڕەشەکە بووە هۆی توڕەیی بەرفراوان لە عێراق.\nلە ڤیدیۆیەکی زۆر بڵاوکراوەدا لەسەر ئینتەرنێت، سەرکردەی جەیشی موختار، واسق بەتات کە لە ئێران نیشتەجێیە، هەڕەشەی کوشتنی لە ئەفسەرێکی باڵای پۆلیسی عێراق و خێزانەکەی كرد، به‌وه‌ی كه چاوی ده‌رده‌هێنێت و سەری ده‌كات بە تەپڵەكی جگه‌ره.\nئەو هەڕەشەیەی کرد دوای ئەوەی ئەفسەرەکەی پۆلیس ئاخوندێكی ئێرانیی دەستگیرکرد.\nلە ڤیدیۆیەکی پێشتردا، ئەفسەری پۆلیس شەیاع مالکی دەبینرێت کە ئاخوندێك دەستگیردەکات بە تۆمەتی بازرگانی بە ماددەی هۆشبەری نایاساییه‌وه لەکاتێکدا لە ئێرانەوە بۆ بەسرە دەپەڕێتەوە.\nوەزارەتی ناوخۆی عێراق لە 17 نیسان رایگەیاند بەتات دەدات به دادگا له‌سه‌ر به‌كارهێنانی "زمانی تۆڵە و بەربەرییانه" کە هیچ جیاواز نەبوو لەوەی لەلایەن ئەندامانی رێکخراوی "دەوڵەتی ئیسلامی" (داعش)ەوە بەکاردەهێنرێت.\nهەڕەشەکەی بەتات بووە هۆی توڕەیی لەنێو سەرکردە خێڵەکی و چالاکوانەکانی بەسرەدا، کە چوونە سەر تۆڕە کۆمەڵایەتیەکان بۆ دەربڕینی توڕەیی و پشتگیرییان بۆ ئەفسەرەکەی پۆلیسی عێراق.\nئەو ڤیدیۆیانەی لەسەر ئینتەرنێت بڵاوکرانەوە، سەدان خێڵەکیی بەسرە نیشاندەدەن کە بازنه‌یه‌كی پارێزگاری پێکدەهێنن بە دەوری ماڵی مالکیدا و گۆرانی دەڵێن و گاڵتە بە بەتات دەکەن و هەڕەشەی وەڵامدانەوەی دەکەن.\nئامۆزای ئەفسەرەکەی پۆلیس، سەعد حەمودی مالکی، بە دیارونای وت مالکی بە نادادپەروەرانە ئاخوندەکەی دەستگیرنەکردووە، بەڵکو لەسەر بنەمای ددانپێدانانی ئەو کەسانەدا کە دەستگیرکرابوون لەسەر کەیسی پەیوەست بە قاچاخچێتیه‌وه.\nهۆشداریی دەستگیرکردن دەرچووە\nبەڕێوەبەری پۆلیسی بەسرە، لیوا رەشید فله‌یح بە دیارونای وت هاوکات وەزارەتی ناوخۆ هۆشداریی دەستگیرکردنی بۆ بەتات دەرکردووە بە تۆمەتی هەڕەشەكردن به کوشتنی ئەفسەرێکی پۆلیس.\nوەزارەت لە بەیاننامەیەکدا رایگەیاند کە بەشی یاسایی ئاگادارکردۆتەوە لە تۆمارکردنی سکاڵا دژی به‌تات تا رادەستی یاسا بکرێت بەرامبەر ئەو هەڕەشانەی کردوێتی کە لە بایەخی یاسا کەمدەکەنەوە.\nشیکاروانی سیاسی، غانم عەیفان وتی: "دەبێت یاسا بەسەر هەموواندا جێبەجێبکرێت و پۆلیسی دادوەری و بەرپرسی ئاسایشی هەر ناوچەیەك مافی جێبەجێکردنی رێکارەکانیان هەیە وەك لە یاسای عێراقیدا هاتووە."\nوتی لەکاتێکدا بابەتەکە جێبەجێکردنی دەسەڵاتی دەوڵەتە، نابێت هیچ کەسێك پارێزبەندیی هەبێت، چونکە وانەبێت جێبەجێکردنی یاسا لاواز دەبێت و ئەدای دەزگاکانی دەوڵەت لاواز دەبن.\nوتیشی: "پاشاگەردانی کارگێڕی لە وڵاتدا دەبینین،" کە دەبێتە "هەڕەشە بۆسەر یەکێتیی وڵات و پرۆسەی کارڕاییکردنی یاسایی".\nمن ناوم ئه‌ركان عیسام عیزه‌دین ئه‌مینه. ده‌مه‌وێت بزانم ئاخۆ لێبووردنی پۆلیسی كه‌ركوك، وه‌زاره‌تی ناوخۆی عێراق له ئابی 2019، من ده‌گرێته‌وه. ده‌توانم بزانم؟\nكاتێك یاسا له‌سه‌رو هه‌مووانه‌وه بێت و به‌سه‌ر هه‌موواندا جێبه‌جێبكرێت، ده‌وڵه‌ت كاراكته‌رێكی مه‌ده‌نیی ده‌بێت و هیچ میلیشیایه‌ك یان تیرۆریزم حوكمی وڵات ناكات.\nبه‌داخه‌وه، ئێستا كێ له زینداندایه؟ ئه‌فسه‌ره‌كه بووه قوربانیی حزبه خیانه‌تكاره‌كان و ئێستا له زینداندایه.\nبه‌ڕێز ئه‌وانه كاروباره‌كانیان له ده‌ستی خۆیاندا نیه. خودا ره‌حم به دایك و باوكت بكات!


( هۆكاره‌كانی خۆپاراستن له سیحر و چاوی پیس ) :: ماڵپه‌ڕی فه‌رمووده\n( هۆكاره‌كانی خۆپاراستن له سیحر و چاوی پیس )\nبێگومان سیحر و چاوی پیس یه‌كێكه له‌وشته ناخۆشانه‌ی تووشی مڕۆڤ ده‌بێت له‌دونیادا ؛ به‌هۆیه تووشی ناخۆشی و ئازارده‌بن ؛ به‌ڵام له‌گه‌ڵ ئه‌وه‌شدا خوای په‌روه‌ردگار چاره‌سه‌ری و خۆپارێزی بۆ ئه‌م نه‌خۆشیه داناوه ؛ ئه‌گه‌ر مرۆڤه‌كان ده‌ستی پێوه بگرن .\nجا به‌پشتیوانی خوای په‌روه‌ردگار بۆ ئێوه‌ی به‌رێز باسی چه‌ند هۆكارێكی خۆپاراستن ده‌كه‌ین له‌م دوو نه‌خۆشیه مه‌ترسیداره :\nیه‌كه‌میان : پشت به‌ستن به‌خوای په‌روه‌ردگار ؛ بێگومان هه‌ركه‌سێك پشت به‌خوای په‌روه‌ردگار ببه‌ستێت ئه‌وا خوای په‌روه‌ردگار به‌سیه‌تی و له‌هه‌موو ناخۆشیه‌ك ڕزگاری ده‌كات و ده‌یپارێزێت ؛ خوای په‌روه‌ردگار فه‌رمویه‌تی : ( وَمَنْ يَتَوَكَّلْ عَلَى اللَّهِ فَهُوَ حَسْبُهُ ۚ ) . الطلاق : 3 .\nواته : هه‌ر که‌سێ پشت به‌خوا ببه‌ستێ ئه‌وه خوای به‌سه بۆی كه له‌گشت شتێكی ناخۆش بیپارێزێت و ده‌رووی خێر و خۆشی لێ بكاته‌وه .\nدووه‌میان : ئه‌نجامدانی كرده‌وه‌ی چاك و دوور كه‌وتنه‌وه له گوناه و تاوان ؛ پێغه‌مبه‌ری خوا – صلی الله علیه وسلم – فه‌رمویه‌تی : (احفظ الله يحفظك ) . واته : سنوره‌كانی خوا بپارێزه - به‌ئه‌نجامدانی كرده‌وه‌ی چاك و دووركه‌وتنه‌وه له‌كرده‌وه‌ی خراپ – ئه‌وكات خوای په‌روه‌ردگار ده‌تپارێزێت .\nسێیه‌میان : خوێندنی زیكره‌كانی به‌یانیان و ئیواران و خه‌وتنان و هه‌ستان له‌خه‌و ؛ وه زیكره‌كانی دوای نوێژه فه‌رزه‌كان و باقی زیكره‌كانی تریش كه له په‌رتووكی قه‌ڵای موسڵماندا باس كراون .\nچواره‌میان : خوێندنی سوڕه‌تی به‌قه‌ڕه ؛ پێغه‌مبه‌ری خوا – صلی الله علیه وسلم – فه‌رمویه‌تی : ( إن الشيطان ينفر من البيت الذي تقرأ فيه سورة البقرة ) حديث صحيح . واته : به‌ڕاستی شه‌یتان ڕاده‌كات له‌ماڵیك سوڕه‌تی به‌قه‌ڕه‌ی تیادا بخوێندرێت .\nوه فه‌رمویه‌تی : سوڕه‌تی به‌قه‌ڕه بخوێننه‌وه ؛ ئه‌م سوڕه‌ته مایه‌ی به‌ره‌كه‌ته ؛ وه وازهێنان لێی مایه‌ی په‌شیمانیه ؛ وه هیچ سحربازێك توانا و به‌رگه‌ی ئه‌م سوڕه‌ته‌ی نیه .\nپێنجه‌میان : نزاو پاڕانه‌وه له‌خوای په‌روه‌ردگار ؛ بێگومان خوای په‌روه‌ردگار وه‌ڵامی به‌نده‌كه‌ی ده‌داته‌وه كاتێك لێی ده‌پاڕێته‌وه ؛ خوای په‌روه‌ردگار فه‌رمویه‌تی : (ادْعُونِي أَسْتَجِبْ لَكُمْ ) . غافر : 60 . واته : لێم بپاڕێنه‌وه وه‌ڵامتان ده‌ده‌مه‌وه .\nشه‌شه‌میان : خواردنی حه‌وت ده‌نكه قه‌سب له‌جۆری عه‌جوه به‌یانیان ؛ پێغه‌مبه‌ری خوا – صلی الله علیه وسلم – فه‌رمویه‌تی : هه‌ركه‌سێك كاتی به‌یانی حه‌وت ده‌نكه عه‌جوه بخوات ؛ ئه‌وڕۆژه ژه‌هر و سحر زیانی پێ ناگه‌یه‌نێت . صحيح مسلم .\nحه‌وته‌میان : پاراستنی منداڵ به‌خوێندنی دوعای : ( أُعِيذُكَ بِكَلِمَاتِ اللَّهِ التَّامَّةِ مِنْ كُلِّ شَيْطَانٍ وَهَامَّةٍ، وَمِنْ كُلِّ عَيْنٍ لاَمَّةٍ ) .\nواتە: پەنات دەدەم بە ناوە تەواو و جوانەکانی خودا لە ھەموو شەیتانێک و پێوەدەرێک (مار و دوپشک و ...) وە لە ھەموو چاوێکی پیس و تێڕوانینێکی خراپ .\nهه‌شته‌میان : پاك كردنه‌وه‌ی ماڵه‌وه له سه‌گ و خاچ و په‌یكه‌ر و وێنه‌ی گیانله‌به‌ران و گۆرانی و مۆسیقا و فلیم و دراماكا ناشه‌رعیه‌كان ؛ پێغه‌مبه‌ری خوا – صلی الله علیه وسلم – فه‌رمویه‌تی : فریشته‌كان ناچنه ماڵێك كه سه‌گ و وێنه و په‌یكه‌ری گیانله‌به‌رانی تیادا بێت .\nنۆیه‌میان : ده‌ست دانان له‌سه‌ر ئه‌و شوێنه‌ی ئازاری تیادایه ؛ پاشان سێ جار وتنی : بسم الله ؛ پاشان حه‌وت جار وتنی : (أَعُوذُ بِاللَّهِ وَقُدْرَتِهِ مِنْ شَرِّ مَا أَجِدُ وَأُحَاذِرُ ) . واته : په‌نا ده‌گرم به‌خوا وه به‌هێز و توانای خوا له‌شه‌ر و ناخۆشی ئه‌وه‌ی هه‌ستی پێ ده‌كه‌م و لێی ده‌ترسم .\nده‌یه‌میان : خوێندنه‌وه‌ی سوره‌تی فاتیحه - چه‌ند جارێك - له‌سه‌ر ئاوی زه‌مزه‌م ؛ پاشان خواردنه‌وه‌ی .\nداواكارین له‌خوای په‌روه‌ردگار له‌سحر و چاوی پیس و گشت ناخۆشیه‌ك بمان پارێزێت .\nبەش: ڕوونکردنەوەی شەرعی سەردان: ٦٠


هەر کەسێک جگە لە دکتۆر بەرهەم ساڵح\nهیچ کەسێک جگە لە دکتۆر بەرهەم ساڵح\nشۆڕش حاجی عومەر\nوا بڕیار بو یەکێتی و پارتی بە یەک پاکێج و لەچوار چێوەی وەفدێکی هاوبەشدا بچنە بەغدا و بکەونە گفتوگۆ لەگەڵ لایەنە سیاسیە سەرکەوتوەکاندا. هەروەها بڕیاریشیان دابو کە نەچنە پاڵ هیچ یەک لە لایەنە شیعیە ناکۆکەکاندا چونکە نە لە قازانجی گەلانی عێراقە و نە لە قازانجی خەڵکی کوردستانە و گورزی کاریگەریش دەسرەوێنێتە پرۆسەی سیاسی و سەقامگیری ئەمنی.\nئەوەی لە 1\_10 ڕویدا پێچەوانەی لێک تێگەیشتنی نێوان ئەو دو لایەنە کوردیە بو. پارتی، یەکێتی غافڵیر کرد و بەبێ پرس و ڕاوێژ، لەگەڵ سەدریەکان و سوننەکان دەستەی سەرۆکایەتی پەرلەمانی پێکهێنا. ئەمەش ڕاستەوخۆ بوە هۆی دروست کردنی کەلێن لە نێوان ئەو دو لایەنە. جگە لەوەش پارتی خۆی کردە بەشێک لە ململانێی توندی شیعی شیعی، کە پێم وایە ئەو جۆرە مانۆرە جگە لە زیان، خێری کەسی تێدا نی یە.\nپارتی لە جیاتی ئەوەی هەڵوەستەیەک بکات و لەبەر خاتری یەکڕیزی کورد هەوڵی ئارام کردنەوەی دۆخەکە بدات، کەچی لە هەنگاوێکی تردا ڤیتۆ لە دژی کانید بونی دکتۆر بەرهەم بۆ سەرۆکی کۆمار دادەنێ !.\nئەوە چەندین جارە و لە بۆنەی جۆراو جۆر پارتی ڤیتۆ دەخاتە سەرکاندیدەکانی یەکێتی و لایەنەکانی تریش، لە هەمان کاتدا پێی وایە نابێ هیچ کەس و لایەنێک ناڕەزایی بنوێنێ لە بەرامبەر کاندیدەکانی ئەوان !. ئەم جۆرە هەڵس و کەوتە جگە لە هەوڵی خۆسەپاندنی پارتی بەسەر لایەنەکانی تردا و چاو شکاندنیان، هیچ تەفسیرێکی تر هەڵناگرێ، کە ئەستەمە هیچی لێ شین ببێ.\nپارتی مافی خۆیتی دژی کاندید بونی بێت ئەگەر دکتۆر بەرهەم عەیبەیەکی نیشتمانی هەبێت، ئەگەر پەرێزی پاک نەبێت و گەندەڵی گەورەی کردبێت، ئەگەر کەسایتیەکی کەم ئەزمون و نا شایستە بێت.\nئەگەر هیچ یەک لەو هۆکارانە نەبێت کەواتە پارتی تەنها لەبەر لێوەشاوەیی و کەفائەتەکانی، لەبەر سومعەی باشی حوکمڕانێتی، لەبەر ناسراوی و ناوبانگی باشی، دکتۆر بەرهەمی ناکەوێتە بەر دڵ !.\nبێ جێ نی یە ئەگەر هەندێک وێستگە لە ژیانی سیاسی و حوکمڕانی دکتۆر بەرهەم وە بیر هەموان بهێنینەوە\n٭ ئەو کاتەی دکتۆر بەرهەم سەرۆکی حکومەتی هەرێم- سلێمانی بو، جگە لەوەی زۆنی سەوز لە هەڕەتی گەشە و پێشکەوتنیدا بو، جگە لەوەی موچەی سەرجەم موچەخۆران و بە تایبەت پێشمەرگە زۆر چوە سەرێ، لە هەمان کاتدا لە ڕێگای ئەنجامدانی پڕۆژەی زۆرەوە، هەلی کاری بێ ئەندازەی لەو ناوچەیە فەراهەم کرد تا ئەو جێگایەی بە سەدان کەس لە هێزی کاری هەولێر و دهۆک ڕویان لە سلێمانی و دەورو بەری کردبو !!.\n٭ هیوادارم و داواکارم دەزگا تایبەتمەندەکان ڕاپرسیەک بکەن و لە خەڵک بپرسن: ماوەی زێڕینی حوکمڕانی لە کوردستان کەی بو؟ با بزانین هەر هەمویان ناڵێن ئەو دو ساڵەی دکتۆر بەرهەم سەرۆکی حکومەت بو؟!!\n٭ لەوەتەی دکتۆر بەرهەم سەرۆکی کۆماری عێراقە، سەرەڕای سنورداری دەسەڵاتەکانی، سەرەڕای پەرتەوازەیی کورد لە بەغدا و پشتیوانی نەکردنی سەرۆک کۆمار، بەڵام ڕۆڵی گرنگی هەبو لە نزیک خستنەوەی هەولێر و بەغدا بە مەبەستی چارەسەر کردنی کێشەکانی نێوانیان.\n٭ دکتۆر بەرهەم لەو پێگەیەی ئێستای دەوری کارا و کاریگەری هەبو لە گۆڕینی ئەندامانی کۆمسیۆنی هەڵبژارنەکانی عێراق و پەیڕەو کردنی میکانیزمێکی بەهێز بۆ ڕێگە گرتن لەو هەمو تەزویرە ئابڕوبەرانەی لە هەڵبژاردنەکاندا لە سەرتاسەری عێراقدا ڕویاندەدا. بە دانپێدانانی لایەنە ناوخۆیی و دەرەکیەکان هەڵبژاردنی خولی پێنجەمی پەرلەمانی عێراق باشترین و پاکترین هەڵبژاردن بوە. ئەمەش سەروەریەکی گەورەیە و شەرەفی ئەو سەروەریە بێ گومان بەر دکتۆر بەرهەم دەکەوێت.\n٭ دکتۆر بەرهەم توانی بەردی بناغەی پرۆسەی هەڵبژاردنی خاوێن و دور لە تەزویر لە عێراقدا دابنێ، بەمەش متمانەی خەڵک بە هەڵبژاردن بینا بکاتەوە و پرۆسەی سیاسی بخاتەوە سەر ڕێگای ڕاستەقینەی خۆی.\nکەسێک کە زۆرترین دەسکەوتی حوکمڕانی بە دەست هێنابێ، کەسێک کە لەو هەمو زەلکاوی گەندەڵیە سومعەی کورد و خۆی پاراستبێ، کەسێک کە ناوبانگێکی نێونەتەوەیی باشی هەبێت، کەسێک کە هەرگیز بە خراپەلە بەرامبەر هیچ کارەکتەرێکی نێو پارتیش نەدوابێ. ئیتر دەبێ ئەو هەمو دژایەتیە لە پای چی بێ؟! ئایا دەبێ پارتی چ داوایەکی ڕەوا و نیشتمانیانەی لە دکتۆر بەرهەمی سەرۆک کۆمار کردبێ و نەکرابێ؟!.\nگرنگە پارتی وەک هێزی یەکەم لە ڕوی کورسی پەرلەمانیەوە (نەک زۆرینە) هەست بە ئەرکی ڕاستەقینەی خۆی بکات و تێبگات کە پێویستە لە هەموان زیاتر بە تەنگ ئاشتەوایی نێوان لایەنە سیاسیەکانی کوردستانەوە بێت و بە کردەوە ئاڵا هەڵگر و پەرۆشی یەکڕیزی بێت نەک ئۆباڵی لێکترازانی نێو ماڵی کوردی بکەوێتە ئەستۆ. پێویستە ڕێز لە ئیرادەی لەیەنە سیاسیەکان بگرێت نەک هەوڵی خۆسەپاندن و قۆرخ کاری و چاووڕاو کردن بدات.\nدکتۆر بەرهەم شیاوترین و شایستەترین کارەکتەرە بۆ پۆستی سەرۆک کۆماری و هەقە پارتی لە بری کۆسپ و لەمپەر دروست کردن، هاریکار و پشتیوان بێت و بە هەمو لایەک هەوڵی بەهێزکردنی پێگەی کورد و بە دەست هێنانی مافەکانی خەڵکی کوردستان بدەن نەک سەرەڕای ئەو هەمو قەیرانانەی ڕوبەڕوی میللەتەکەمان بویتەوە، دوبەرەکی و لێکترازانیشی وەک دیاری ساڵی 2022 پێشکەش بکرێت!!.


ئاژانسی کوردپا: بە وتەی بەرپرسی "ستادی ئەمری بە مەعرووف و نەهی لە مونکێر"ی ئێران، لە سەرەتای هاتنە سەر کاری حکوومەت ، ١٥ هەزار کەس بە تۆمەتی پەیوەندیدار بە ماددەی سڕکەرەوە لە سێدارە دراون.\n"جەلیل موحێبی"، بەرپرسی "ستادی ئەمری بە مەعرووف و نەهی لە مونکێر"، لە دانیشتنێکدا لەگەڵ چالاکانی خەسارە کۆمەڵایەتییەکان و وتەبێژی دەزگای دادوەری، وتی، ١٥ هەزار کەس پاش هاتنە سەرکاری حکوومەتی ئێران، بە تۆمەتی ماددەی سڕکەرەوە لە سێدارە دراون.\nلەو پەیوەندییەدا، وتەبێژی دەزگای دادوەری دژکردەەی نیشان دا و لە وڵامدا وتی، ئەو ئامارە ڕاست نییە و بۆ بڵاوکردنەوە نەدەبوو.\nئەمانە لە حاڵێکدایە کە چاوەدێرانی مافی مرۆڤ لەو بڕوایەدان کە ئەو ئامارانە لە ڕاستی نزیکن و بەرپرسانی حکوومەت زۆربەی ئێعدامەکان بە نهێنی ئەنجام دەدەن.\nئێران، عەرەبستان، وییەتنام و عێراق، پاش چین، وڵاتگەلێکن کە زۆرترین لەسێدارەدانیان تێدا ڕوودەدات.


ژنان بەردەوامن لە هەوڵەکانیان بۆ بەدەستهێنانی ڕۆڵی زیاتر لە کڵێسای کاتۆلیک\nحەوت ژن ڕۆژی ڕایانگەیاند هەوڵی بەدەستهێنانی پۆستی ڕێبەرایەتیکردنی کڵێسای کاتۆلیکی فەرەنسا دەدەن کە بە فەرمی بۆ پیاوان تەرخان کراوە. ئەم هەنگاوەش دواین فشارە بۆ ئەوەی ژنانیش پێگەیان لە پۆستەباڵاکانی کڵێسادا هەبێت.\nڕۆژی چوارشەممە پاش پێشکەشکردنی فۆرمی ناونوسییان بۆ ئەو پۆستانەی کە بریتین لە، قەشەی ژنەوە بگرە هەتا دەگاتە نوێنەری تایبەتی پاپای ڤاتیکان لە فەرەنستا، ژنەکان بە ڕێپێوانێک چوونە بەردەم کڵێسای مادڵین بۆ ڕێزلێنان لە ڕۆژی سان ماری ماگدلن.\nهەڵمەتەکەی ئەو ژنانە ڕەنگدانەوەی هەوڵەکانی ئان سۆپای شارەزای ئاینی تەمەن 73 ساڵان بوو کە لە مانگی پێنج ڕایگەیاند خۆی کاندید دەکات بۆ گەورەقەشەی لیۆن.\nئانا سۆپا لە دەمی بەشداریکردنی ڕێپێوانی ژنان بۆ پاریس بە ئاژانسی دەنگوباسی فەرەنسی ڕاگەیاند " کڵێسا ڕووبەڕووی قەیرانی قوڵ دەبێتەوە و پێویستە دەرگاکانی بکەینەوە." ئەو گوتیشی " ژنان شاراوەن لە کڵێسای کاتۆلیکدا لەم قۆناغی یەکسانییەدا کە تواناکانی ژنان لە هەمولایەکەوە دانیپیادا دەنرێت، ئێمە ناتوانین بەم شێوەیە بەردەوام بین."\nژمارەیەک دۆسێی پەیوەست بە دەستدرێژی سێکسی کڵێساکانی بەم دواییانە لە سەرانسەری جیهاندا هەژاند و داواکارییەکانی لەمەڕ گۆڕنکاری سەرتاسەری لەلایەن ڕەخنەگرانەوە زیاد کە دەڵێن کڵێسا نەیتوانیوە نەریتەکانی دواکارییە جیهانی مۆدرێن لە خۆبگرێت.\nپاپا فرانسس کە پشتیوانی لە ژمارەیک دۆزی پێشکەوتووخوازانە دەکات یەکێک لەوانەش تاوتوێکردنی ڕێگەدان بە هاوسەرگیری قەشەکان، سەرەڕای ئەو داواکاریانەش ئامادە نییە ڕۆڵی زیاتر بە ژنان بدات.


You are at:Home»هاوپۆلنه‌كراو»کێشەی جووتیاران چارەسەر دەکرێت\nBy nuche.net on\t 2020/08/12 هاوپۆلنه‌كراو\nپرۆژەی بە بازاڕکردنی گەنمی جووتیارانی هەرێمی کوردستان لەنێوان وەزارەتی کشتوکاڵ و سێ کۆمپانیادا واژۆکرا، لەمەودوا ساڵانە 500 هەزار تۆن گەنمی ناوخۆ لە جووتیار دەکڕنەوە. بڕیاردەری لیژنەی کشتوکاڵ لە پەرلەمانیش دەڵێت ”پرۆژەکە بە پێشنیاری ئێمە بووە”.\nوەزارەتی کشتوکاڵ دەیەوێت هەرێمی کوردستان لە بەرهەمەکانی گەنمدا بگاتە خۆبژێوی. ئەم پرۆژەیە لە ساڵی داهاتوو (2021 ) دەچێتە بواری جێبەجێکردنەوە.\nبێگەرد تاڵەبانی، وەزیری کشتوکاڵ و سەرچاوەکانی ئاوی هەرێمی کوردستان رایەگەیاند، “ئەم پرۆژەیە بۆ ئابووریی هەرێمی کوردستان و بۆ بە بازاڕکردنی گەنمی جووتیارانمانە. دڵنیاتان دەکەینەوە ئەم بەرهەمانە دەبنە بەرهەمی کوالیتی بەرز کە لەژێر چاودێریی حکومەتی هەرێمی کوردستان دەکەونە بازاڕەکانەوە”.\nلە قۆناغی یەکەمی پرۆژەکەدا کۆمپانیاکان 500 هەزار تۆن گەنمی جووتیاران بە نرخێکی زیاتر لە بازاڕ دەکڕنەوە و دەیکەن بە ئارد، ساوەر، بڕوێش، گەنمەکوتاو و بەرهەمەکانی دیکەی گەنم بۆ پڕکردنەوەی پێداویستیی ناوخۆ. بۆیە ساڵی داهاتوو هاوردەکردنی ئارد و بەرهەمەکانی دیکەی گەنم بۆ بازاڕەکان قەدەخەدەکرێت.\nلە لێدوانێکی تایبەت بە نوچە، سەفین گەردی، بڕیاردەری لیژنەی کشتوکاڵ و ئاودێری لە پەرلەمانی کوردستان، لەبارەی واژۆکردنی پرۆژەی بە بازاڕکردنی گەنمی جووتیاران رایگەیاند: ئەگەر ئەو پرۆژەیە بە تەواوی جێبەجێ بکرێت، کێشەی جووتیارەکان چارەسەر دەکات، لەبەر ئەوەی 500 هەزار تۆن گەنم لە جووتیاران وەردەگیریێت و هەروەها ئەمساڵ عێراق تەنیا 390 هەزار تۆن گەنمی لە جووتیارانی هەرێمی کوردستان وەرگرتووە، لە کاتێکدا بەرهەمی جووتیاران نزیکەی یەک ملیۆن تۆنە.\nسەفین گەردی دەشڵێت، بەم پرۆژەیە 90% کێشەی جووتیارەکان چارەسەر دەکرێت و جووتیارەکان بەرهەمەکانیان رادەستی ئەو کۆمپانیا دیاری کراوەکان دەکەن و توشی زەرە نابن.\nبڕیاردەری لیژنەی کشتوکاڵی پەرلەمان ئاماژەی بەوەدا، کە لە دوورەوە ئاگاداری ئەو پرۆژەیەن و دەزانین ئەو پرۆژەیە هەیە. بەڵام دەشڵێ ”ئەو پرۆژەیە پێشنیاری ئێمە بووە (لیژنە) داوامان کردووە لە وەزارەتی کشتوکاڵ چارەیەک بۆ کێشەی جووتیارەکان بدۆزێتەوە، بۆ بەبازاڕکردنی گەنمەکەیان”.\nئەمساڵ حکومەتی عێراق تەنیا 390 هەزار تۆن گەنمی جووتیارانی هەرێمی کوردستانی وەرگرت. لە کاتێکدا بە گوێرەی پێشبینییەکانی وەزارەتی کشتوکاڵی هەرێمی کوردستان بەرهەمی گەنمی ئەمساڵ نزیکەی دوو ملیۆن تۆن بووە، بەوەش زیاتر لە ملیۆنێک و 500 هەزار تۆن گەنمی زیادە ماوەتەوە، کە جووتیاران هەر تۆنەی بە 200 هەزار دینار زەرەر لە بازاڕەکاندا فرۆشتوویانە. سەرباری ئەوەش ساڵانە بە بەردەوامی گەنمی هاوردەکراو لە بازاڕەکاندا هەیە.\nبە گوێرەی ئامارەکانی وەزارەتی کشتوکاڵ لە هەرێمی کوردستان ساڵانە زیاتر لە 44 هەزار و 500 جووتیار لەسەر رووبەری سێ ملیۆن و 69 هەزار دۆنم زەوی گەنم دەچێنن.


پاندای کونگ فو ٣ - ویکیپیدیا، ئینسایکڵۆپیدیای ئازاد\nپاندای کونگ فو ٣\nپاندای کونگ فو ٣ (بە ئینگلیزی Kung Fu Panda 3) ئەنیمەیشنێکی ئەمریکی-چینی، ئاکشن و کۆمێدیە.\nKung Pu Panda 3\nجێنیفەر یو نێڵسن\nجەی کەی سیمەنس\n٢٩ی کانوونی دووەمی ٢٠١٦\n١٤٠ میلیۆن دۆلار\nبەرھەمھاتووە لەلایەن ستۆدیۆکانی دریمۆرکس و بڵاودەکرێتەوە لەلایەن کۆمپانیای فۆکسی سەدەی بیستەم. ئەنیمەیشنەکە دەرھێنراوە لەلایەن جێنیفەر یو نێلسن و ئەلێساندرۆ کارلۆنیەوە، و سیناریۆکەشی نووسراوە لەلایەن جۆناثان ئەیبل و گلێن بەرگەر. ئەنیمەیشنەکە تەواوکەری بەشی دووەمی زنجیرە فیلمەکەیە کە پێشتر لە ٢٠١١ دەرچووبوو. ھەروەھا ئەکتەران جاک بلاک،ئەنجلینا جۆلی،بڕایان کرانستن، جاکی چان، دەستن ھۆفمان، سێث ڕۆگان، لوسی لو، دەیڤد کرۆس، و جەی کەی سیمەنسە. وابڕیاریشە لە ٢٩ی کانوونی دووەمی ٢٠١٦ بکەوێتە سینەماکەوە.\n٢ ئەکتەران و دەنگەکانیان\n٣ یاری ڤیدیۆیی\nلەم بەشەدا پۆ باوکی راستەقینەی خۆی دەبینێتەوە و لەگەڵی گەشت دەکات بەرەو پەناگەیەکی نھێنی پانداکان، کە تێیدا پۆ ناتوانێ خۆی لەوێدا بگونجێ. پۆ لەوێ بە مێی مێی ئاشنا دەبێ کە پاندایەکی ھۆگرە مێیە، ھەروەھا بەپێی ڕێکەوتنێک لە منداڵیەوە وا دانراوە کە شوو بە پۆ بکات. لەلایەکی تریشەوە شەڕانگێزێک بەناوی کای دەست دەکات بە دزینی تواناکانی مامۆستا بەزێندراوەکانی کونگ فوی چین و بۆخۆیانی دەبات، بەمشێوەیەش پۆ دەبێ تەواوی پانداکان ئامادە بکات و ڕووبەرووی ئەو ھێزە خراپانە ببێتەوە کە دێنە بەرامبەریان.\nئەکتەران و دەنگەکانیاندەستکاری\nجاک بلاک لە دەنگی پۆ\nئەنجیلینا جۆلی لەدەنگی پڵنگ (تایگرس)\nدەستن ھۆفمان لەدەنگی ماستەر شیفو\nبڕایان کرانستن لەدەنگی لی شان، باوکی ڕاستەقینەی پۆ، کە بۆیەکەمجارە دەردەکەوێ.\nجاکی چان لەدەنگی مەیموون\nسێث ڕۆگان لەدەنگی مانتیس\nلوسی لو لەدەنگی مار (ڤایپەر)\nدەیڤد کرۆس لەدەنگی کڕەین\nکەیت ھەدسن لەدەنگی مێی مێی\nجەی کەی سیمەنس لەدەنگی کای\nجەیمس ھۆنگ لەدەنگی بەڕێز پینگ\nڕاندال دوک کیم لەدەنگی ئۆگوای\nستیل گاگنۆن لەدەنگی باو\nیاری تایبەت بە فیلمەکە بەناوی (Kung Fu Panda: Showdown of Legendary Legends) لە مانگی ١١ی ٢٠١٥ دەردەچێ بۆ ھەریەکە لە کۆمپیوتەر،ئێکس بۆکس ٣٦٠، پلەی ستەیشن ٣ و ٤، ھەروەھا ئێکس بۆکس وەنیش. یاریەکە گشت کارەکتەرەکانی ھەرسێ بەشی فیلمەکەی تیا دەبێ کە دەتوانی یارییان پێ بکەیت.\nبەشداربووانی ویکیپیدیا، «Kung Fu Panda 3»، ویکیپیدیای ئینگلیزی. سەردان لە ٢٩ی ئازاری ٢٠١٨.\nکۆمنزی ویکیمیدیا، میدیای پەیوەندیدار بە پاندای کونگ فو ٣ تێدایە.\nوەرگیراو لە «https://ckb.wikipedia.org/w/index.php?title=پاندای_کونگ_فو_٣&oldid=657333»\nدواجار لە ١٤:٣٨ی ١٠ی کانوونی دووەمی ٢٠٢٠ دەستکاری کراوە\nئەم پەڕەیە دواجار لە ١٤:٣٨ی ١٠ی کانوونی دووەمی ٢٠٢٠ نوێ کراوەتەوە.


داوای كردنەوەی ناوەندەكانی خوێندن دەكرێت - تۆڕی میدیایی خەڵک\nئەنجوومەنی باڵای ڕێكخراوی گەشەپێدان داوای دەستبەجێ كردنەوەی سەرجەم ناوەندەكانی خوێندن دەكات، لەگەڵ دابینكردنی مووچەی تەواوەتی مامۆستایان.\nئەنجوومەنی باڵای ڕێكخراوی گەشەپێدان كۆبووەوە و جەختی لەسەر كردنەوەی ناوەندەكانی خوێندن كردەوە.\nئاشكراشیكرد، پێویستە حكومەتی هەرێمی كوردستان مووچەی تەواوەتی مامۆستایان و فەرمانبەرانی كوردستان دابین بكات.\nئەنجوومەنەكە جارێكی تر ستراتیژی ڕێكخراو لەسەر پەروەردەی مەدەنیانەی دروست، بۆ خزمەتی قوتابیان و لاوانی كوردستان كرایە ئەولەویەتی قۆناغەكە و داكۆكی لە مافی قوتابیان كاری هەمیشەیی گەشەپیدان دەبێت.\nئەمەش لەكاتێكدایە ناوەڕاستی ئەم مانگە دەرگای قوتابخانەكان بۆ پۆلی 12 كرایەوە و پۆلەكانی دیكەش بۆ سەرەتای مانگی 3 دواخراوە، ئەمەش بۆتە جێی ناڕەزایەتی ڕێكخراوە خوێندكارییەكان.\nهاوكات هلز ئەحمەد، ئەندامی پەڕلەمانی كوردستان بە (خەڵك)ی ڕاگەیاند، نەكردنەوەی دەرگای قوتابخانەكان بۆ بوونی ڤایرۆسی كۆرۆنا نییە، بەڵكو بەهۆی پێنەدانی مووچەی تەواوەتی مانگەنەی مامۆستایان و فەرمانبەرانە.\n31 کانونی دووهەم 2021 9.43 pm\nیەكێتی مامۆستایانی كوردستان چەند بژاردەیەك بۆ دەستپێكردنەوەی پڕۆسەی خوێندن ئاڕاستەی وەزارەتی پەروەدە دەكات.


هودا پار ناڕەزایەتی دەربری لە بەرامبەر قۆناغی ئاسایی بوونی سعودیە لەگەڵ ڕژیمی داگیرکەر\nهودا پار ناڕەزایەتی دەربری لە بەرامبەر قۆناغی ئاسایی بوونی سعودیە لەگەڵ ڕژیمی داگیرکەر\nبه رواری داگرتن : 2019-07-09 10:38\nناوەندی ھەواڵەكان - هودا پار ئاماژەی بەوە کرد، قۆناغی ئاسایی بوونی سعودیە لەگەڵ ڕژیمی داگیرکەری سەهیۆنی تا ئاستی هاوکاری لەگەڵ ڕژێمی سەهیۆنی هاتوە، وتی: ئەو هەنگاوە، خیانەتێکی گەورەیە بە دۆزی قودس و فەلەستین.\nهودا پار لە ڕاگەیەندراوی هەفتانەی خۆی باس لە چەند بابەتی گرنگ وەکو قۆناغی ئاسایی بوونی سعودیە لەگەڵ ڕژیمی داگیرکەری سەهیۆنی و دەست بە سەر کرانی کەشتیێکی نەوکێشی ئێران لە جەبەلی تارق و هێرش بۆ سەر ناوەندی کۆچبەران لە لیبیا و قەیرانی مرۆیی کە هێشتا لە دەریای ناوەڕاست بەردەوامە کرد.\nڕژێمی داگیرکەر لە عەرەبستان سعودیە بنکەی سەربازی دروست دەکات!\nهودا پار لە ڕاگەیەندراوی هەفتانەی خۆی ئاماژەی بەوە کرد، قۆناغی ئاسایی بوونی سعودیە لەگەڵ ڕژیمی داگیرکەری سەهیۆنی تا ئاستی هاوکاری لەگەڵ ڕژێمی سەهیۆنی هاتوە، وتی: پاشایەتی عەرەبستان سعودیە کە ڕابەری وڵاتانی دیکەی ناوچەکە بۆ ئاسایی بوون لەگەڵ ڕژێمی سەهیۆنی دەکات، هەوڵ دەدات لە ناو ڕای گشتی ئەو بۆچوونە دروست بکات کە هەڕەشی ئێران بۆ ناوچەکە زیاترە لە ڕژێمی داگیرکەری سەهیۆنی.\nلە بەردەوامی ڕاگەیەندراوەکە باس قسەی ترامپ کرا کە بە شازادە بن سەلمانی وتبوو "کەسێکی تر نییە لەوێ هاوکاری ئێمە بکات ئیسرائیل بپارێزین" وتی: پەیوەندیەکانی سعودیە لەگەڵ ڕژێمی داگیرکەر گەشتوە ئاستێک کە ڕژێمی داگیرکەر دەیەوێت لەوێ بنکەیەکی سەربازی دروست بکات. بە ئاشکرایی دیارە کارەکانی سیاسی و کۆمەڵایەتی کە لە ناوچەکە ئەنجام دەدرێت بە سوودی ئاسایشی ڕژێمی داگیرکەر بەڕێوە دەچێت. هاوکاری وڵاتانی ئیسلام بۆ ڕاوەستاندنی هاوکاریەکانی سەربازی و سیاسی بە خۆراگری فەلەستین و زیاتر کردنی شوێنی داگیرکەری سەهیۆنیەکان خیانەتێکی گەورەیە بە دۆزی فەلەستین و ئومەتی ئیسلام. بوونی سەربازی ڕژێمی داگیرکەر لە وڵاتێکی ئیسلام ئاسایی کردنی داگیرکەریە و هەڕەشەیە بۆ تەواوی وڵاتانی ناوچەکە.\nلە بەردەوامی باس لەوە کرا: ئەو هەنگاوە خیانەتێکی گەورەیە لە بەرامبەر دۆزی فەلەستین و قودس. بانگێشتی هاوڵاتیانی سعودیە و تەواوی مسوڵمانەکان دەکەین تاکو بۆ کۆتای هێنانی قۆناغی ئاسایی بوون دەست بە کار بن.\nقەیرانی کەشتی نەوتکێش!\nلە بەردەوامی ڕاگەیەندراوەکە سەبارەت بە دەست بە سەر کرانی کەشتیێکی نەوتکێشی ئێران لە لایەن حکومەتی جەبەلی تارق بە بەهانەی سەرپێچی کردن لە سزاکان باس لەوە کرا: ئێران ڕایگەیاند ئەگەر کەشتیەکەیان ئازاد نەکرێت ئەوانیش کەشتیێکی ئینگلیزەکان دەست بە سەر دەکەن. ئامانجی سەرەکی ئەمریکا ئەوەیە، دەیەوێت بە فشاری ئابووری قازانجێکی سیاسی بە دەست بێنێت و دەوڵەتی ئێرانی لە ناوچەکە بە تەنها بهێڵێت. دەبێت ئەو کارانەی ئێران وەکو بەرگری هەژمار بکرێت چونکە ڕێگری لە مافەکانی ئابووری وڵاتێکی ٨١ ملیۆن کەسی دەکرێت و ڕووبەڕوو برسیەتی دەکرێت.\nلە لیبیا هێرش کرایە سەر ناوەندی کۆچبەران\nلە بەردەوامی ڕاگەیەندراوەکە سەبارەت بە ئەنجام درانی هێرش بۆ سەر ناوەندی کۆچبەران باس لەوە کرا: لە ئەنجامی ئەو هێرشەدا لایەنی کەم ٤٤ کەس گیانیان لە دەست دا. هێزەکانی سەر بە خەلیفە حەفتەر و سوپای حکومەتی نەتەوەیی ترابلوس یەکتریان تاوانبار دەکەن و دیار نییە ئەو هێرشە لە لایەن کێ ئەنجام دراوە. بە توندی شەرمەزاری ئەو هێرشانە بۆ سەر مەدەنیەکان دەکەین. کوشتنی مەدەنیەکان هیچ کات ڕێگای چارەسەری نییە. هێزەکانی نێونەتەوەیی دەبێت ڕێگری لەو جۆرە هێرشانە بکەن.\nقەیرانی مرۆیی لە دەریای ناوەڕاست بەردەوامە\nلە بەردەوامی ڕاگەیەندراوەکە سەبارەت بە قەیرانی مرۆیی لە دەریای ناوەڕاست باس لەوە کرا: هەفتەی ڕابردوو لە ئەنجامی ژێر ئاو بوونی بەلێمێک لە کەناری تونس ٨٠ کەس بێ سەروشوێن بوون. لە ساڵی ٢٠١٨دا لە دەریای ناوەڕاست ٢ هەزار و ٢٦٢ کەس گیانیان لە دەست دا. دەریای ناوەڕاست لە مانگی سەرەتایی ساڵی ٢٠١٩دا بۆتە گۆڕستان بۆ ١١٧ کەس و لە مانگی مایس ٥٠ کەس و هەفتەی ڕابوردوو ٨٠ کەس. ئەمڕۆ جیهان ڕووبەڕووی قەیرانێکی گەورەی مرۆیی بۆتەوە. ئەو ڕەفتارانەی وڵاتانی ئەوڕووپی لە بەرامبەر پەنابەران بە ڕاستی زۆر شەرمەزارە. دەبێت لە سەرەتا تورکیا و تەواوی وڵاتانی ئیسلامی بۆ چارەسەری ئەو ڕەوشە دەست بە کار بن.(İLKHA)\nبليته كان هوداپار ئێران پەنابەر سعودیە ڕژێمی داگیرکەر کۆچبەر دەریای ناوەڕاست


كوردستان 01/08/2021 - 22:44 شوان به‌رزنجی\nئەمڕۆ یەكشەممە جێگری سه‌رۆكی ئه‌نجوومه‌نی نوێنه‌رانی عێراق رای گه‌یاند حكوومه‌تی عێراق ره‌زامه‌ندی ده‌ربڕی له‌سه‌ر ناردنی سلفه‌ی دووه‌م، كه بڕه‌كه‌ی 200 ملیار دیناره بۆ هه‌رێمی كوردستان و گوته‌بێژی حكوومه‌تی عێراقیش بۆ (كوردستان24) رای گه‌یاند بۆ مانگه‌كانی داهاتووش هیچ كێشه‌یه‌ك نابێت و 200 ملیار دیناره‌كه ره‌وانه‌ی هه‌ولێر ده‌كرێت.\nدوای زیاتر له ساڵێك له نه‌ناردنی هیچ بڕه پاره‌یه‌ك، له‌سه‌ر بنه‌مای رێككه‌وتنه‌كانی هه‌ولێر و به‌غدا، بۆ یه‌كه‌مجار مانگی رابردوو، حكومه‌تی عێراق 200 ملیار دیناری ره‌وانه‌ی هه‌رێم كرد.\nبۆ مانگی ئاب/ ئۆگستیش، له لێدوانێكدا بۆ كوردستان24، جێگری سه‌رۆكی ئه‌نجوومه‌نی نوێنه‌رانی عێراق، به‌شیر حه‌داد، رایگه‌یاند، ئه‌مڕۆ حكومه‌تی عێراق ره‌زامه‌ندی له‌سه‌ر ناردنی سلفه‌یه‌كی دیكه بۆ هه‌رێمی كوردستان ده‌ربڕیوه كه بڕه‌كه‌ی 200 ملیار دیناره.\nهه‌ر له‌و چوارچێوه‌یه‌دا، حه‌سه‌ن نازم، گوته‌بێژی حكومه‌تی عێراق، تایبه‌ت بۆ كوردستان24، رایگه‌یاند، ئه‌م مانگه و مانگه‌كانی داهاتوو، سلفه‌ی هه‌رێمی كوردستان، كه 200 ملیار دیناره ره‌وانه ده‌كرێت و هیچ كێشه‌یه‌ك له ناردنیدا نابێت.\nبه گوێره‌ی رێككه‌وتنی هه‌ولێر و به‌غدا له باره‌ی بودجه‌وه پێویسته له سه‌ره‌تای ئه‌مساڵه‌وه حكومه‌تی عێراق، بۆ هه‌ر مانگێك 200 ملیار دینار ره‌وانه‌ی هه‌رێم بكات، وه‌ك سلفه، تا ئه‌و كاته‌ی وردبینی له داهات و پشكی هه‌رێم ده‌كرێت.\nپێشتر مه‌سرور بارزانی، سه‌رۆكی حكومه‌تی هه‌رێمی كوردستان، رایگه‌یاندبوو، ئه‌گه‌ر حكومه‌تی به‌غدا پابه‌ندی رێككه‌وتن و به‌ڵێنه‌كانی بێت و مانگانه وه‌ك سلفه 200 ملیار دینار ره‌وانه‌ی هه‌رێم بكات، مووچه له كاتی خۆیدا و به بێ لێبڕین دابه‌ش ده‌كرێت.


کارەکانی ڕۆمی بە فارسی نووسراونەتەوە و مەسنەوییەکانی ئەو یەکێکن لە پاراوترین شاکارەکانی ئەدەبی فارسی، و یەکێکن لە کارە شانازییپێکراوەکانی زمانی فارسی. کارە ڕەسەنەکانی بەشێوەیەکی بەفراوان دەخوێندرێتەوە بە زمانە ڕەسەنەکەی خۆی لە جیھانی زمانی فارسیدا (ئێران، تاجیکستان، ئەفغانستان و ھەندێک بەشی ناوەڕاستی ئاسیا-فارسیزمانەکان). وەرگێڕانی کارەکانی زۆر باوە لە وڵاتانی تردا. کارەکانی کاری کردۆتە سەر ئەدەبی فارسی، ئوردو، پەنجابی، تورکی و ھەندێکی تر لە زمانە ئێرانیی و تورکی و ھیندییەکان کە بە ئەلفبێی فارسی نووسراونەتەوە وەک پەشتۆ، تورکی عوسمانلی، چاتاگی و سیندی.\nدیوانی شەمس یاخود دیوانی کەبیر بریتییە لە کۆکراوەی غەزەل و چوارینە و تەرجیعبەندەکانی مەولانا، بەپێی چاپی بەدیعوزەمان فروزانفەر، کە لەسەر بنەمای کۆنترین دەستنووسەکانە ئەم دیوانە نززسراوەتەوە، زیاد لە ٤٤٠٠٠ دێڕە. مەولانا ژمارەیەکی زۆری لە غەزەلەکانی بە وشەی بێدەنگ (خمش) کۆتاییی پێ ھێناوە کە بریتی بووە لە نازناوی خۆی. ھەندێکی تریشی بە ناوی حوسامەدین چەلەبی و سەڵاحەدین زەرکوب کۆتاییی پێ ھێناوە، بەڵام زۆرینەی غەزەلەکان بە ناوی شەمسی تەورێزی تەواو کردووە. دیوانی شەمس ھۆنراوەی تێدایە بە زمانەکانی فارسی و عەرەبی و کەمێکیش تورکی و یۆنانی.\nوەرگیراو لە «https://ckb.wikipedia.org/w/index.php?title=مەولانای_ڕۆمی&oldid=855879»\nئەم پەڕەیە دواجار لە ١٥:٣٠ی ٢٦ی تشرینی یەکەمی ٢٠٢١ نوێ کراوەتەوە.


پەتی جۆلانە گیانی منداڵێکی سەقزی ستاند\nپەتی جۆلانە گیانی منداڵێکی سەقزی ستاند منداڵێکی تەمەن ١٠ ساڵەی سەقزی لەکاتی جۆلانە کردندا، ملی بە پەتی جۆلانەکەوە بووە و بەو هۆیەوە خنکاوە. بەپێی راپۆرتی هەواڵدەریی کوردپا؛ دانیال باقری تەمەن ١٠ ساڵ و دانیشتوی گەڕەکی "حەماڵاوای سەروو" لە کاتی جۆلانە کردندا، پەتی جۆلانە لە ملی ئاڵاوە و لە ئەنجامدا بۆتە هۆی گیان لەدەست دانی.\nدەگوترێت، دانیالی تەمەن ١٠ ساڵ قوتابیی پۆلی چواری سەرەتایی بووە، کە رۆژی دووشەممە رێکەوتی ٢٢ی بەفرانبار لە کاتی جۆلانە کردندا لە ژێرخانی ماڵەکەین تووشی ئەو رووداوە بووە. نەبوونی شاری یاری و شوێنی کات بەسەر بردن بۆ منداڵان لە زۆربەی شارەکانی کوردستان، بوونەتە هۆی ئەوەی کە زۆربەی منداڵان پەنا بۆ یاریی ناستاندارد ببەن، کە زۆر جار گیان لەدەست دان و برینداربوونی منداڵانی لێ دەکەوێتەوە. هەروەها ئەو پارک و شوێنانەی کە لەو شارانە هەن، هیچ ستانداردێکیان تێدا رەچاو نەکراوە و منداڵان لە کاتی یاری کردندا تووشی رووداوی دڵتەزێن دەبنەوە. لە ناوەڕاست مانگی هاوینی ئەمساڵیشدا کچێکی تەمەن ١١ ساڵەی ئیلامی لەکاتی جۆلانە کردندا، لە یەکێک لە پارکەکانی شاری ئیلام، بەهۆی بەربوونەوە لە جۆلانە تووشی خوێنڕێژی هاتبوو کە بەو هۆیەوە گیانی لەدەست دا\nڕێکه‌و 2014-01-15 08:47:49


واڵتەر بنیامین و سێرگی ئایزنشتاین - transcultures\nHome/شیكاریی/واڵتەر بنیامین و سێرگی ئایزنشتاین\nخەم و کەڵکەڵەی گشتیی سیاسیی واڵتەر بنیامین تەرکیزکردن بوو لەسەر قوربانیان نەک براوەکانی خەباتێکی ڕزگاریخوازی خەباتی چینایەتیی ڕابردوو، لەپێناوی پیشاندان و دەرخستنی «ئازایەتیی، گاڵتەوگەپ، زۆرزانیی، خۆڕاگریی» یان وەک یارمەتیدەرێک بۆ ئازادبوون و ڕزگاربوونیان لە ساتی ئێستادا. بنیامین فیلم وەک بەشێک لە پڕۆژەی سیاسییانە ئاراستەگرتووی ئەم گرنگیدانەی خۆی بە کولتووری جەماوەریی وەک بەشێک لە تیۆرە ئێستاتیکاییەکەی خۆی لەگۆشەنیگای مارکسیستییەوە دەبینێت. لای بنیامین، فیلم هونەرێکی جەماوەرییە کە دەکرێت لە خزمەتی ئامانجی کۆمۆنیستییدا بەکاربهێنرێت. بنیامین فیلم وەک هونەرێکی جەماوەریی بە پۆتێنشیاڵی ڕزگاریخوازییەوە دەبینێت. لە سەدەی بیستدا دوو دەق چاپ بوون کە کاریگەرییان لەسەر کۆی ڕەوتی هونەر و سینەما بەجێهێشت. یەکەم دەقی بەناوبانگی «کاری هونەریی لەسەردەمی بەرهەمهێنانەوەی تەکنیکییدا»ی واڵتەر بنیامین (١٩٣٦) و دووەم «ئاراستەی دیالەکتیکیی بەرانبەر بە فۆرمی فیلم»ی سێرگی ئایزنشتاین (١٩٢٩).\nدەقەکەی بنیامین چارەنووسێکی ناخۆشی هەبوو، لە ژێر ترس و دڵەڕاوکێی پێشڕەییکردنی فاشیزمدا نووسرا، خۆی ئاوارە بوو و لە پاریس وەک پەنابەر دەژیا، کێشەی شوێنی نیشتەجێبوون و دارایی هەبوو. هەموو ساتێک بۆ بنیامین، ساتی گرتن، ڕاوەدوونان، دیپۆرتکردنەوە، لەماڵ دەرکردن و هتد بوو. یەكەم تێبینییەكان بۆ وتاری «كاری هونەریی لەسەردەمی بەرهەمهێنانەوەى تەكنیكییدا» (Das Kunstwerk im Zeitalter seiner technischen Reproduzierbarkeit) لە پاییزی 1935دا تۆماركران. یەكەم نوسخەى وتارەكە لە كۆتایی ساڵی 1935دا تەواوبوو. دووەم نووسخە نوسینەوەیەكی كەم و فراوانكردن بوو، لە شوباتی 1936دا كۆتایی پێهات و ئەم دەقە كۆمەڵێك ماتریال و داڕشتنی تیۆریی جۆراوجۆری تێدایە كە لە نوسخەی سێیەمدا لابراون. نوسخەى دووەم ئەو دەقەیە ئادۆرنۆ لە نامەیەكیدا لە ڕۆژی 18ی ئازاری 1936دا ڕەخنەى لێگرتووە. پییر كلۆسۆڤسكی نوسخەى دووەمی «وتاری كاری هونەریی» لە بەهاری 1936دا وەرگێڕا، بەڵام نوسخەیەكی كورتكراوەى بۆ وەرگێڕانە فەرەنسییەكە گرتە بەر بەناوی “كاری هونەریی لەسەردەمی بەرهەمهێنانەوە میكانیزەكراوەكەیدا” (L’Oeuvre d’art à l’époque de sa reproduction mecanisée). وەرگێڕانە فەڕەنسییەكە، كە لە 1936 لە جۆرناڵی توێژینەوەى كۆمەڵایەتیی (Zeitschrift für Sozialforschung) سەر بە قوتابخانەى فرانكفورت دەركەوت، تێزی یەكەم و هەموو گەڕانەوە و ئاماژەكانی بۆ ماركسیزم لێ لابراوە. بە ئەنجامدانی ئەركی تەواوەتیی خۆی لەگەڵ پەیمانگاكە، بریل، سەرپەرشتیارێك لە پاریس نزیك بوو لە بنیامین تا نووسراوەكە بۆ وەرگێڕان ئامادە بكات، هەوڵیدابوو سەرجەمی ئاسەوارەكانی تیۆری ماركسیستیی لە نوسخەى دووەمی وتارەكە بسڕێتەوە و لابەرێت. ئەم تێزە «پڕۆژە یان بەرهەمی پرۆگراماتیك» لەناوەوەى چوارچێوەیەكی ماركسیستیی دادەنێت. بنیامین كە بە ترسێكی زۆرەوە چاوەڕوان بوو بریل جەختی لەسەر ژمارەیەكی دیكەى لابردن و سڕینەوەكان كردبووەوە. ئەو شتەى لە ئەجێندای جیاوازییەكانی نێوان نوسخە دووەمی ئەڵمانیی و نووسخەى وەرگێڕدراوی فەڕەنسییدا دەكرێت لەم ڕووداوەدا ڕوون بكرێتەوە و دەستنیشان بكرێت. لە دیسەمبەری 1936دا ماكس هۆركهایمەر بە بنیامین دەڵێت كە جەی لایدا پێویستی بە كۆپییەكی ئەڵمانیی «وتاری كاری هونەریی» هەیە، چونكە دەتوانێت لەو ڕێگایەوە بۆ كتێبخانەى مۆزەخانەى هونەرە هاوچەرخەكان لە نیویۆرك وەریبگێڕێتە سەر زمانی ئینگلیزیی. هۆركهایمەر ئامۆژگاریی بنیامین دەكات زۆر پێداگر و سوور نەبێت، تا خۆی لە قبوڵكردنی جیاوازییەكانی نێوان نوسخەى ئەڵمانیی و نوسخەى فەڕەنسیی لابدات. ئاشكرابوونی جیاوازییەكان، دەكرێت ببێتە هۆی سەرهەڵدانی كۆمەڵێك «مشتومڕ». لە ڕاستیدا جیاوازییەكان جیاوازیی سیاسیین. لە نوسخەى فەڕەنسییدا نەك تەنها ئاماژە و گەڕانەوەكان بۆ ماركس ڕەشكراونەتەوە، بەڵكو هەروەها سەرجەمی ئاماژە و پەرەگرافە سیاسییە بابەتییەكانیش لابراون، كە پێگە و هەڵوێستە سیاسییەكان دەردەخەن. هۆركهایمەر جەخت لەسەر لابردنی ئەو هێڵانە دەكاتەوە كە خیانەت لە «وەفاداریی و بەیعەتی سیاسیی» دەكەن، یاخود «داڕشتنێكی سیاسییانەى بابەتیی» بەكاردەهێنێت. هۆركهایمەر باس لە زنجیرەیەكی نوێی ئاماژە و سەرچاوە و گەڕانەوەكان دەكات. پاڵنەری ئەمەش دەگەڕێتەوە بۆ كۆمەڵێك پاڵنەری لیبراڵیی، ئەگەر لەو كاتانەدا ئەم زمانە لەگەڵ گوتاری “بەرەی جەماوەریی” (Popular Frontist)دا دەگونجێت – ئاماژەكان بە فاشیزم لابراون و لەجێگەیاندا گەڕانەوە و ئاماژە بە دەوڵەتە تۆتالیتارەكان دەكرێت، سەرجەمی ئاماژە و گەڕانەوەكان بۆ كۆمۆنیزم گۆڕدراون و بوونەتە «هێزە بونیادنەرەكانی مرۆڤایەتیی»، پێكدادانی ئیمپریالیستیی دەبێتە پێكدادانی مۆدێرن یاخود جەنگی مۆدێرن، دەستەواژەى «دژ بە نەزمی كۆمەڵایەتیی هەنوكە» دەبێتە «لەپێناوی نەزمێكی ڕاستەقینەى مرۆیی»دا. ئاوەژووكردنەوە بۆ نێو دەربڕینەكانی پێشكەوتنخوازیی لیبراڵی ئەمریكیی یاخود هاوپەیمانیی چینایەتیی بەرەى جەماوەریی، بەهەر هۆیەك بێت، سەردەمی زمانی ڕاشكاوی شۆڕشگێڕانە دەكاتە قوربانیی و سانسۆری دەكات. وتارەكە ئارەزووی ئەوەى دەكرد «خواستە شۆڕشگێڕییەكان لەنێو سیاسەتی هونەردا» دابڕێژێت.\nمن لە کتێبی «دیالەکتیکی هونەری سێیەم»دا (٢٠٢٠) چاپکراوی ناوەندی ڕۆشنبیریی ڕەهەند بە وردیی لەسەر وردەکارییەکانی ئەم دەقە و هەروەها بەشی کۆتاییشم بۆ ئایزنشتاین تەرخانکردووە، بۆ وردەکاریی زیاتر خوێنەر دەتوانێت بگەڕێتەوە سەر خودی کتێبەکە، بەڵام ئەوەی لێرەدا ئەنجامی دەدەم بەراوردکردنی ئایزنشتاین و بنیامینە. ئەوەش ڕوون و ئاشکرایە کە فیلمی «کەشتیی جەنگیی پۆتەمکین»ی ئایزنشتاین سەرنجی زۆربەی سینەماکار و ڕەخنەگرە سینەمایی و بیرمەندە ڕادیکاڵەکانی کۆماری ڤایماری بۆخۆی کێشکردبوو، لە ناویاندا زیگفرید کراکاوەر و واڵتەر بنیامین و بێلا بالاتز و ڕودۆلف ئارنهایم لە دیارترین نوێنەرانی بەرەی چەپ بوون کە لەدژی هەڵوێستی ڕاستڕەو و فاشیستەکان کەوتنە بەرگریکردن لە فیلمەکە.\nئایزنشتاین و بنیامین هەردووکیان بە قوڵیی بیریان لە پۆتێنشیاڵی شۆڕشگێڕانە بۆ هونەری نوێی سینەما کردبووە و سینەمایان وەک دابڕانێکی قوڵ لە هەموو چەمکە نەریتییەکانی هونەر و فەلسەفە دەبینی، بە کورتیی، هەردووکیان کۆی نەریتی چەند هەزار ساڵەی خۆرئاوایان تووشی قەیران کردبوو. لای بنیامین، سینەما خاوەن وزەیەکی ناوەکیی و پۆتێنشیاڵێکە ئەرکەکەی بریتییە لە خستن و ترازاندنی پێکهاتە چەسپیوەکانی دەسەڵاتی کۆمەڵگا. لای ئایزنشتاین سینەما مۆدێلە کلاسیکەکانی نواندنەوە دەترازێنێت و لەکاریان دەخات، دوای ئەم لەکارخستنە، دەستدەکات بە دامەزراندنی مانا لەودیوی ئەو شتانەی لەلایەن زمانەوە یاخود تەنانەت وێنەی جوڵاوی فیلمی عورفیی و باوەوە سەریان هەڵداوە. هەردووکیان فیلم وەک وەک شوێنێک دەبینن تیایدا سروشت و زانست بەیەکتر دەگەن، و لەم ڕووەوە فیلم وەک فۆرمێکی هونەریی لەقەڵەم دەدەن کە تەواو شایستەی جەماوەری سەردەمی پاش-پیشەسازیی بێت.\nئایزنشتاین دەڵێت سیستەمی فیلم بە پێچەوانەی سیستەمی شانۆ یان شێوەکاریی دەجوڵێتەوە، بەڵام سیستەمی فیلم زیاتر لە میتۆدۆلۆژیای زمان دەچێت. جەختی لەسەر کۆنکرێتبوونیی ماتریالیی گرتەی تاک دەکردەوە. هەم لە زمان و هەم لە مۆنتاژدا [سەبارەت بە پرسی مۆنتاژ لای بنیامین و ئایزنشتاین بگەڕێنەوە بۆ کتێبی دیالەکتیکی هونەری سێیەم]، هەر بڕگەیەک (نیشانە و گرتە) تەنها لە پەیوەندیی و بەراوردکردنیان بەیەکتری، مانا وەردەگرن. گرتەی تاک یاخود نیشانە زۆر ئەبستراکتە ئەگەر ڕۆڵێکی سەرەکیی لە گشتێتییەکی گەورەتردا نەبێت. پاشان ئایزنشتاین گرتە و مۆنتاژ وەک ڕەگەزە بنچینەییەکانی فیلم دەستنیشان دەکات. مۆنتاژ بریتیی نییە لە زیادکردنی گرتە تاکەکان بەیەکەوە هاوشێوەی لەسەریەک دانانی خشتەکانی باڵەخانەیەک، کە گشتێتییەکی بەیەکەوەنووساو و بەیەکەلکاوی بەشە پێکهێنەرەکان دروستدەکات. بەپێچەوانەوە هێزی پاڵنەری مۆنتاژ لە نزیکبوونەوە و ڕیزبوون یاخود «بەیەکداکەوتن»ی دوو گرتەی سەربەخۆ سەرچاوە دەگرێت. گرتەیەک بریتی نییە لە ئەو بڕگەیەی دواتری گرتە ڕێپێدراوەکە – بەڵکو، دوو تێهەڵکێشراوەکە، و هەستیاریی جوڵە لە گرتنەوەی وێنە لە وێنەیەکی دیکەی گرتە جۆراوجۆرەکانەوە سەرچاوە دەگرێت. گرتە یەکگرتوو و بەیەکەوە بەستراوەکان هەمان وێنە یاخود بەردەوامییەکی هەمان جوڵە نین، بەڵک بریتین لە کۆمەڵە تاک گرتەیەکی جۆراوجۆر کە بەتەنیشت یەکەوە دادەنرێن و لە جیاوازیی و دوورییەکەیاندا ئاوێتەی یەکتر دەبن.\nگرتەکان لە ڕوانگەی ماتریالییەوە چوون یەک و هاوجووت نین، بەڵکو ئەوان «بەشێوەیەکی هاوبەش و هاونیاز، وەک یەکن». گرتنەوەی وێنە لە وێنەیەکی دیکە و لەسەریەک دانانی گرتە زۆر و جۆراوجۆرەکانی بابەتێکی جیاواز، بەڵام لێکچوونی شایستەی نێوانیان، کاریگەرییەک نەک تەنها لە بواری شوێن و فەزادا بەرهەم دەهێنێت، بەڵکو لە بوار و مەیدانی هەستیارییشدا. گشت (بەیەکداکەوتن و کارلێککردنی دوو نیشانە) گەورەترە لە کۆکراوەی بڕی بەش و کەرتەکانی. هاوشێوەی ناو سیستەمی زمان، وشەیەکی کۆنکریتیی (یان گرتەیەکی کۆنکریتیی) دژی وشەیەکی دیکەی کۆنکریتیی یەکسانە بە چەمکێکی ئەبستراکت. ئەو مانایەی لە بەیەکداکەوتن و کارلێککردنی وێنە زۆر و زەوەند و جۆراوجۆرەکاندا دروستبوون و سەریانهەڵداوە، پۆتێنشیاڵ و وزەی ناوەکیی خۆدەربڕانەی فیلم دەردەخات کە دەبێت و ناچارە بچێتە سەرووی سنوورە بەرتەسکەکانی هەم زمان و هەم نواندنەوەی عورفیی و باوی فیلم. فیلمی باو تەنها گەشە بە جوڵەکان دەدات، لەکاتێکدا مۆنتاژ بە ئاراستەی پۆتێنشیاڵی «گەشەپێدان و ئاراستەکردنی سەرجەمی پرۆسەی بیرکردنەوە»دا دەڕوات. بەمجۆرە سینەما بەباشترین شێوە لەگەڵ دەربڕینی ئەو شتەدا دەگونجێت کە ئایزنشتاین پێیدەڵێت «ئایدیۆلۆژیانە تێزگەلی ڕەخنەیی».\nبنیامین خەرمانە (aura) یاخود ڕەسەنێتیی (authenticity) بەرهەمێکی بنچینەیی (ئۆریجیناڵ)ی هونەریی دەبەستێتەوە بە چەمکی نەریت (tradition)ەوە، و پاشان بە ڕێوڕەسم و دابی ئۆریجیناڵی کارکردنی هونەرییەوە. ئەو چەمکی نەریتەی بنیامین باسی دەکات زۆر شت پیشان دەدات، هەرە بنچینەکەی بریتییە لە ئایدیای کلاسیکیی دەسەڵاتی کۆمەڵایەتیی یان سیاسیی تەحەدانەکراو کە پشت بە چەمکی خوا یان مافی بنچینەیی لەساتی لەدایکبوونەوە (میرات) دەبەستێت. کارکردن و وەزیفەی داب و ڕێوڕەسمی بەرهەمی هونەریی خزمەتی بە بەهێزکردنی دەسەڵاتدارێتیی چینە حوکمڕانە ئایینیی یان سیاسییەکان کردووە و لەمەشدا مانای نهێنیی و ڕاز و ڕەمز کۆمەکێکی گەورەی بەم بەهێزکردنەی دەسەڵاتەکانی چینە حاکمەکان کردووە. تەنها لە سەردەمی بەرهەمهێنانەوەی تەکنیکییدا دەکرێت خەرمانە لەناو ببرێت، پاشان بابەتی هونەریی بەرهەمهێنراوە لە کارکردن و وەزیفە ئەسڵییەکەی جیا بکرێتەوە و ڕەهەند و لایەنە داب و نەریت و کوڵتە ئایینییەکەی لەناو ببرێت. لەناوچوونی خەرمانە بەرهەمی هونەریی لە «پابەندێتیی مشەخۆرانە بە ڕێوڕەسمی ئایینیی (ڕیتوال)ەوە» ئازاد دەکات و ڕێگا بە بەرهەمی هونەریی دەدات بە ئاراستەی کۆمەڵە ئامانجێکی سیاسییدا بڕوات و لەم ئاراستەیەدا کاربکات و بجوڵێتەوە.\nبنیامین باس لەوە دەکات کە سینەما لەڕێگای گرتەی نزیک (کڵۆز-ئەپ) و جوڵەی هێواشەوە زیاتر و زیاتر دزە دەکاتە ناو ژیانەوە، لەڕێکای تەکنیکێکەوە کە تەنها فیلم توانای ئەنجامدانی هەیە. سینەما دەتوانێت مەودایەکی ڕەخنەیی بە بینەر ببەخشێت و لەمەشدا دووری بخاتەوە لە ڕەهەندە ڕۆتینییەکانی ژیانیان چونکە وادەکات «وردەکارییە شاراوەکانی ئۆبژێکت و بابەتە ئاشناکان» بەسەر بینەراندا دەربکەون. بینەر ئەو شتە دەبینێت کە «بەڕاستیی» لە جوڵەی کردە و نواندنێکی هێواش و ڕۆتیندا «ڕوودەدات»، هاوشێوەی گەیشتن بە ڕووناکییەکی زیاتر و زیاتر. پێشتر هەموومان لە زیندانی جیهاندا دەژیاین، فەلسەفە و نەریتە کۆنەکانی نواندنەوە و سۆسیۆلۆژیا و هونەرە کۆنەکان ئێمەیان تەنها لەم زیندانەدا دەنواندەوە و پیشان دەدا، بنیامین دەڵێت فیلم هات و لەڕێگای چرکەکان و وێنە خێراکان و گرتە نزیکەکانەوە زیندانی جیهانی تەقاندەوە و هیچ کەسیش هێندەی ئایزنشتاین پراکتیزەی ئەم فۆرمەی نەکردبوو. بنیامین خۆی لە وتارەکەیدا دەڵێت ئەم دەقە بە مەبەستێکەوە نووسراوە هەرگیز فاشیزم نەتوانێت بەکاری بهێنێت چونکە پێیوابوو زۆربەی فۆرمە هونەرییەکان تا ئەوکاتە لە بەرانبەر فاشیزمدا شکستیان هێنابوو. بێ هۆش نەبوو کە نازیزم لە ١٩٣٣دا یەکەم کار ئەنجامی دا، سەرجەمی فیلمەکانی ئایزنشتاینی لەناوبرد و لە ئەڵمانیا قەدەغەی کرد.\n1. Sergei Eisenstein: Film Form: Essays in Film Theory, Harcourt, 1969.\n2. Walter Benjamin, The Work of Art in the Age of Its Technological Reproducibility, in Selected Writings, 4: 1938–1940, Belknap Press: An Imprint of Harvard University Press; 2006.\n٣. پێشڕەو محەمەد: دیالەکتیکی هونەری سێیەم (دەربارەی مۆدێرنیتە، شار، سینەما، فۆتۆگرافیی، تەکنیک)، ناوەندی ڕۆشنبیریی ڕەهەند، سلێمانیی، ٢٠٢٠.\nTags پێشڕەو محەمەد\nPrevious فیلمی ریساله و كۆمه‌ڵێك نهێنی تر\nNext ئاوڕێك لە مێژووی ژینگەی ژن


📅 01-07-2015 رێکەوت و رووداو (کڕۆنۆلۆژیا)\n📅 کاتی تۆمارکردن Jul 1 2015 4:31PM\n👁 ئەم بابەتە 9,798 جار بینراوە\n- دوو برا بەناوەکانی جەلال فەرەجی و نەجمەدین فەرەج [ زۆرتر... 👁] ✖ ✖ 1 1 ✔ 99% ✍ هـ.ب. 7/1/2015 4:31:37 PM\n📅 28-02-1966 رێکەوت و رووداو (کڕۆنۆلۆژیا)\n📅 کاتی تۆمارکردن Dec 3 2016 12:45PM\n👁 ئەم بابەتە 21,853 جار بینراوە\n... [ زۆرتر... 👁] ✖ ✖ ✖ 0 3 ✔ 66% ✍ هـ.ب. 12/3/2016 12:45:18 PM\n👫 هاوڕێ باخەوان کەسایەتییەکان\n📅 کاتی تۆمارکردن Dec 9 2008 10:19AM\n👁 ئەم بابەتە 4,855,015 جار بینراوە\nژیاننامە ناوی تەواوم (هاوڕێ قادر رەسوڵ)ە. رەوانش [ زۆرتر... 👁] ✖ ✖ 30 64 ✔ 99% ✍ هـ.ب. 12/9/2008 10:19:58 AM\n| کاتی ئافراندنی لاپەڕە: 0.281 چرکە!


یادی مامۆستا شەپۆل لە شاری سنە بەرز ڕاگیرا\n21:23 - 22 جۆزەردان 2718\nئاژانسی کوردپا: ڕێوڕەسمێک بۆ یادکردنەوەی دوکتور \_"محەممەد ساڵح ئیبراهیمی\_" ناسراو بە \_"مامۆستا شەپۆل\_" لە شاری سنە بەڕێوە چوو.\nبەپێی هەواڵی گەیشتوو بە ئاژانسی هەواڵدەریی کوردپا، ڕۆژی دووشەممە ٢١ی جۆزەردان، ڕێوڕەسمی یادکردنەوەی دوکتور \_"محەممەد ساڵح ئیبراهیمی\_" لە لایەن ئەنجومەنی ئەدەبیی \_"ئادان\_"ی شاری سنە لە ساڵۆنی کۆبوونەوەکانی کتێبخانەی ناوەندی ئەو شارە بەڕێوە چوو.\nلەو ڕێوڕەسمەدا، ژیاننامە و کەسایەتی دوکتور محەممەد ساڵح ئیبراهیمی لە لایەن ئازاد ئیبراهیمی و شایستە ئیبراهیمی(کچ و کوڕی) مامۆستا شەپۆل بە بەشداری بنەماڵەی ئیبراهیمی، پێشکەش بە بەشداربووانی ئەو ڕێوڕەسمە کرا.\nهەروەها، چەند کەسی دیکە وەک \_"حەسەن گۆران، نجەمەدین دەرفش و ڕەحیم لوقمانی\_" لە سەر مامۆستا شەپۆڵ چەند وتەیەکیان پێشکەش کرد.\nئەو ڕێوڕەسمە بە خوێندنی چەند شێعرێک لە لایەن شاعێرانی کورد، \_"فەرید سەفاری (فەرید_ڕاژین)، هەڵاڵە سوهرابی، ناسر عەبدوڵلاهی و ڕاستین\_"، کۆتایی پێهات.\nدوکتور \_"محەممەدساڵح ئیبراهیمی\_" ناسراو بە \_"شەپۆل\_" ساڵی ١٣١٢ی هەتاوی لە بنەماڵەیەکی زانا و نیشتمانپەروەر لە شاری مەهاباد لەدایک بوو.\nمامۆستا شەپۆل ٣٥ بەرهەمی لە چاپدراوی هەیە کە هەر یەک لەم بەرهەمانە گەنجینەیەکی تایبەتن بۆ دەوڵەمەندیی هەرچی زیاتری کتێبخانەی کوردی.\nمامۆستا شەپۆل ڕۆژی ٥ی جۆزەردانی ١٣٩٧ی هه‌تاوی دوای ماوەیه‌کی کورت ململانێ لەگه‌ڵ نه‌خۆشی له تاران کۆچی دوایی کرد و بڕیاره له شاری مەهاباد به خاک بسپێردرێ.


“گۆڕان” فەشەلی هێنا، یان لە نسکۆی کاتییدایە؟ … کامیار سابیر – Dengekan\nbyKamyar Sabir\tJune 17, 2019\tGeneral, Opinion, Slider\nباشە، ئایا هەر بەڕاستیی، نم ئەو هەموو ساڵە لە ناو کۆمەڵە و یەکێتییدا، نەیتوانیبێت چوار قائیدی لای کەم لاساییکەرەوە( لاسییکار) بۆ تێڕوانیینە سیاسیی و فیکرییەکانی( ئەگەر فیکری بە مانا مەعریفییە سیاسییەکە هەبێت) پەیدا بکات؟ ئەمە خەتای کێیە؟ نزیکەی ١٠ دانی ساڵی رەبەق لەسەردەمی کۆمپانیای “وشە”ەوە تا مردنی، بۆچی نەیتوانی، چەند ( پیاوێک، خاتوونێک، ئەفەندییەک، ئوستاذ و کۆمبارسێک)ی سیاسیی دروست بکات و لاسایی خۆی بکەنەوە، لەو پرەنسیپ و ئاکارانەی کە خۆی و لایەنگرانی شانازیی پێوە دەکردن و دەکەن؟ ئەو هەموو کادیرە سیاسیی و قائیدە سیاسییانە، بە رۆشنبییر، بە مونەوەر و بە رابەری دەناسێنن، ئایا بۆچی نەیتوانی لای کەم چوار رۆشنبییری سیاسیی، بە ستاندەردی گۆڕانەکەی خۆی و لقە تازەکەی پارتیی( گردەکە)، دروست بکات و تەغذییەی ئەم سەرگەردانییە سیاسییەی ئەمڕۆی گۆڕان بکەن؟ ئایا هەموو ئەمانە خەتای کێیە؟\nوێڕای ئەوەی نم، گۆڕان و قیادەکەی بەڕادەیەک جڵەو کردبوو کە کوڕەکانی و خزم و خۆیشەکانی، چۆنیان بوێت، تاوی بدەن؟ بە واتایەکی تر، حیزب، قیادە و قاعیدە، مۆڵگە، بارەگا و راگەیاندن، موڵک و سامانی شەخصیی و حیزبیی هەمووی بە تاپۆی رەش، بۆ کوڕەکانی گوازرانەوە. ئایا ئەمانە خەتای شوێنکەوتووانی نم-ن، یان خۆی رەنگڕێژی کردوون و بە ویست و وەصییەتی خۆی، بەڕێوە دەچن؟ کەس ناتوانێ نکوڵیی لەو حەقیقەتە بکات کە نم، هەرگیز نەیویستووە دەستکاریی ریشەیی ئەم سیستەمە چەتەگەرییەی کوردایەتیی بکات؟ هۆکارەکانی زۆرن، بەڵام گرینگتریینیان ئەوەیە کە خۆی ئەولادی شەرعیی ئەم کوردایەتییەیە و بە دێڕێک ( نووسیین دەڵێم، نەک قسەی شەفەهیی و قال و قیل) رەخنەی لێنەگرتووە. ئەصڵەن فیکر و دیدی سیاسیی نم لەم ئاقارەدا، نەک هەر روون نییە، بەڵكو روئییەیەکی شەفاف و جەرییئانەی بۆ قارون و طاغوتەکانی کوردایەتیی و ئەم فاشیزمە ئابوورییەی ( ئابووریی چەتەگەریی کوردایەتیی) ئەم سیستەمە مافیاییەی هەرێمیش نەبووە و نییە. بە واتایەکی تر، تێکەڵەیەک بوو لە هەموو پۆپۆلیزمێکی ( چەپ، ئیسلامیی، لیبراڵ، موحافیظکار، مۆدێرن، نەتەوەیی، نەژادیی، جارجار نیشتمانیی و…تاد) تێدابوو.\nبە پێچەوانەی هەموو ئەو نووسەر و رۆشنبییرانەی! بەیعەتیان بە نم دا، بە پێچەوانەی هەموو ئەو سیاسیی و ژۆرناڵیست و چالاکوانانەی کە پێیانوایە خیانەت لە رێبازی! نم کراوە، بە پێچەوانەی هەموو ئەو مۆبە زۆرانەی دوای خورافەی سیاسیی و وەهمی کاریزمای کەسێک کەوتبوون، پێموایە نە خەتای قیادەی ئێستای گۆڕانە و نە خەتای کوڕەکانی “نم”یە، بەڵکو هەموو ئەمانە بە پلان، بە پیلان و بە بەرنامە داڕێژراون و سیستەمی بە بنەماڵەییکردن لە ناخ و هزری نم دا هەبووە، بەڵام جورئەتی نەکردووە تا خۆی لە ژیاندا بێت، رایبگەیەنێت. بە پێچەوانەوە، لە ژێرەوە زۆر بە وردیی و بە کارامەییی کاری بۆ کردووە. بەشێکی زۆر لە قیادیی و کادیرەکانی گۆڕان، زۆر باش ئەمانە دەزانن، لە من باشتر وردەکارییەکانی دەزانن، بەڵام هێشتا چاویان لەوەیە پۆستێک وەرگرن و لە پەنای چوونە ناو حکومەتەوە، دەستیان لە پارەی کاشی رەیع گییر بێت. هەر کاتێکیش بەریان نەکەوت، ئیتر بۆڵەبۆڵی ئەمانە دەست پێدەکات و تا رادەی ئەوەش دەڕوات کە سووکایەتیی بە گۆڕی رێکخەرەکەی پێشووشیان بکەن. بۆچی؟ چونکە کۆمەڵێ هەلپەرست و بەرژەوەندییخوازن، تەنیا و تەنیا، پارە و پۆست و خۆشگوزەرانیی خۆیان دەوێت، نە ئەهلی سیاسەتن و نە خاوەنی ئەو ویقارە سیاسییەن کە تەحەدای ئەم هەموو غەز و بەزەی پارەی رەیع و پارەی دزراوی خەڵکی کوردستان بکەن.\nئەم باسە درێژەی هەیە…\nPrevious پەیکەری باوک لەنێوان سیاسی و ڕۆشنبیردا … نیهاد جامی\nNext سەربەستبوون لە بەرهەڵستکاری .. فریدریک نیتچە


دەشتەکانی نەینەوا رێکەوتنی پێکەوەژیانی ئاشتیانە جێبەجێدەکەن\nسەرکردە ناوخۆییەکان لە رێی ئیمزاکردنی رێکەوتنێکەوە بۆ بانگەشەکردنی ئاشتی پابەنددەبن بە گەڕانەوەی پەیوەندیە کۆمەڵایەتیەکان کە لە سەردەمی داعشدا تێکچووبوون.\nسەره‌كوەزیرانی عێراق حەیدەر عەبادی قسەدەکات لە کۆنفرانسێكدا 14 ئازار لەسەر پێکەوەژیان لە دەشتی نەینەوا. [خاوەنی وێنە: نوسینگه‌ی سەره‌كوەزیران]\nسەرکردە ناوخۆییەکانی دەشتی نەوینەوا لە عێراق دەستیانکردووە بە جێبەجێکردنی بەشەکانی رێکەوتنێکی نوێ بۆ پێکەوەژیانی ئاشتیانە، کە ئامانجی ساڕێژکردنی دابەشکاریە کۆمەڵایەتیەکانە کە لە سەردەمی "دەوڵەتی ئیسلامی" (داعش)دا دەستیکردبوو بە ته‌نینه‌وه.\nبەرپرسانی حکومەت و نوێنەرانی چەندین ئایین و گروپی ئێتنیکی رێکەوتنی "پێکەوەژیانی ئاشتیانەی دەشتەکانی نەینەوا"یان ئیمزا کرد لە کۆنفرانسەکەی 14 ئازاردا، کە لە شاری بەرتەلەی قەزای حەمدانیە بەسترا.\nدەشتی نەینەوا پێکهاتووه لە قه‌زاكانی تەل کێف و شێخان، کە شوێنی چەندین پێکهاتەی جیاوازن.\nرێکەوتنەکە وەکو نەخشە رێگایەك ئامادەکراوە بۆ ئەوەی هاوکاری سەرکردە ناوخۆییەکان بکات بۆ بنیاتنانی ئاشتی و گەشەکردن و نەهێشتنی میراتی نەرێنیی داعش.\nبەرپرسانی عێراق و کەسایەتیە ناوخۆییەکان لە کۆنفرانسی 14 ئازاردا رێکەوتنی "پێکەوەژیانی ئاشتیانە لە دەشتی نەینەوا" رادەگەینن. [خاوەنی وێنە: نوسینگه‌ی سەره‌كوەزیران]\nسەرۆکی ئەنجومەنی قەزای حەمدانیە، فەیسەڵ ئەسکەندەر، بە دیارونای وت: "رێکەوتنەکەی پێکەوە ژیانی ئاشتیانە چوارچێوەی کارەکانی دیاریکردووە بۆ ئەوەی کاروباری ناوچەکە رێکبخرێتەوە."\nوتی: "هێرشەکانی چەکدارانی داعش و سێ ساڵ داگیرکردنی شارۆچکەکانی نەینەوا لەگەڵ تاوانکاریەکانی کە لەو ماوەیەدا کردبوویان، کاریگەریی نەرێنیان کردۆتە سەر ته‌بایی کۆمەڵایەتی پێکهاتە جیاوازەکان."\nئەسکەندەر وتی: "لەدوای رزگارکردنی شارەکانمان لە تشرینی دووەمی 2016، هەوڵەکانمان دەستپێکرد بۆ راستکردنەوەی رەوشەکە و هەوڵدان بۆ چارەسەرکردنی کێشەکان لەسەر روانینێکی روون و بەوەش تێکەڵبوون و پێکوەژیانمان دامەزراندەوە."\nوتیشی ئەو هەوڵانە سەرنجی حکومەتی فیدراڵ و رێکخراوە ناوخۆیی و جیهانیەکانیشی راکێشا، کە دواتریش نوێنەریان نارد بۆ سەدانی هەرێمەکە بۆئەوەی لە نزیکەوە لە رەوشەکە بکۆڵنەوە.\nئەوەش وایکرد کۆنفرانسی "پێکەوەژیانی ئاشتیانەی دەشتی نەینەوا" ببەسترێت بە فەرمانی سەره‌كوەزیران حەیدەر عەبادی.\nلە کاتی کۆنفرانسەکەدا بەشداربووان بەفەرمی رێکەوتنەکەیان ئیمزاکرد، کە لە هەشت بەش پێکهاتووە و بەیەکەوە ناوەرۆکەکەیان نوسسیبوو -- ئەوەش بەرهەمی کۆبوونه‌وەکانیان بوو کە نیوەی ساڵێكی خایاند.\nئەسکەندەر وتی: "ئێستا کاردەکەن بۆ تەواوکردنی ئەوەی دەستیانپێکردووە و لەگەڵ یەکتریدا راوێژدەکەن لەسەر ئەوەی چۆن بڕیاره‌كانی رێکەوتنەکە وەربگێڕن بۆ سەر ئەرزی واقع."\nوتیشی: "دەستمانکردووە بە ئامادەکاری بۆ درووستکردنی دەزگایەك کە ناومانناوه لیژنه‌ی ریشسپییان و لە 30 ئەندام پێكدێت و نوێنەرایەتی هەموو پێکهاتەکانی هەرێمەکە دەکەن."\nهه‌روه‌ها وتی لیژنه‌كه "لەگەڵ حکومەت کاردەکات بۆئەوەی رێکەوتنەکە بخاتە بواری جێبەجێکردنەوە".\nچارسەرکردنی دووبه‌ره‌كییه کۆمەڵایەتیەکان\nئەسکەندەر وتی رێکەوتنەکە چەند ره‌وشێكی تێدایه بۆ "به‌تاوانكردنی تایه‌فه‌گه‌ری و نەژادپەرستی و نەفرەتكردن لە توندوتیژی و کینە و بانگەشەكردنیش بۆ دروستکردنی ئارامی کۆمەڵایەتی و مسۆگه‌ركردنی مافەکانی هاونیشتمانیان".\nهه‌روه‌ها داوای جێبەجێکردنی یاسا و بڕیارەکانی دادگا دەکات لەگەڵ به‌كارهێنانی هزر بۆ چارەسەرکردنی کێشە شەخسیەکان و پێشێلکاریەکان.\nداواش لە خەڵك دەکات پابەندی فەرمانەکانی فەرماندەی گشتی هێزە چەکدارەکان و دەزگا ئەمنیەکان بن بۆ پاراستنی ئەمنیەتی خەڵك و موڵكوماڵیان.\nراوێژکارێکی پارێزگاری نەینەوا، دوره‌ید حیکمەت، وتی: "رێکەوتنەکە نەخشە رێگایەکی داناوه بۆ کارە واقعیەکان بۆ نەهێشتنی تەحەداکان لە هەرێمەکەدا کە پەیوەندییان هەیە بە ئارامی و ئاشتەوایی مەدەنیانەوە."\nحیکمەت بە دیارونای وت كه هه‌روه‌ها رێگایەکی دابینکردووە بۆ چاککردنەوەی ئه‌و خزمەتگوزاریانه‌ی لەلایەن داعشەوە تێکدراوبوون، هەرچەندە سەرنج لەسەر سارێژکردنی دووبه‌ره‌كییه کۆمەڵایەتیەکانە\nحیکمەت وتی: "بۆ بەدەستهێنانی پێکەوەژیان دەبێت کاربکەین بۆ شەڕکردن دژی ئایدۆلۆژیای توندڕەو و کولتووری په‌سه‌ندكردنی ئەوانی تر پتەو کەین لەگەڵ مافی خوداپەرستی و ئه‌نجامدانی کاروبارەکانیان بەبێ هیچ رێگرییەك."\nئەندامی ئەنجومەنی ناوخۆیی حەمدانیە، لویس مارکۆس ئەیوب، کە جێگری سەرۆکی رێکخراوی مافی مرۆڤی حامورابیشە، وتی رێکەوتنەکەی دەشتی نەینەوا بەرپرسیارێتی هەموو ئەوانەی ئیمزایان کردووە دەخاتەڕوو.\nئەیوب بە دیارونای وت جێبەجێکردنی رێکەوتنەکە پێویستی بەمیکانیزمی هۆشیارانە هەیە بە ره‌چاوكردنی هه‌ڵكه‌وته‌ی ناوازی دیموگرافیای ئەم هەرێمە و به‌هاكانی و ئاماژەی بۆ ئەوەش کرد کە "رەشنوسەکە بێبایەخە ئەگەر نەخرێتە بواری جێبەجێکردنەوە".\nوتی: "گۆڕینی ئه‌و واقیعە تراژیدیەی [داعش] خوڵقاندی، ئەرکی هەمووانە." ئاماژەشی بۆ ئەوە کرد كه هەنگاوی یەکەم دەبێت پشتگیریکردنی خێزانی قوربانیەکانی ده‌ستی گروپه‌كه بێت.\nوتی هه‌روه‌ها پێویستیشی به گەشەکردنی سەرچاوەکانی هەرێمەکە هه‌یه لەگەڵ راگرتنی سەروەری یاسا و پاراستنی مافی هاونیشتمانیە عێراقیەکان و کەسوکاریان.


ئەنجومەنی سیناتی ئەرجەنتین دەنگی دا بۆ بە یاسایی کردنی منداڵ لەباربردن\nئەنجومەنی سیناتی ئەرجەنتین ڕۆژی چوارشەممە دەنگی بە بە یاسایی کردنی لەباربردنی منداڵ دا و ئەمەش بۆ یەکەم جار لە وڵاتێکی گەورە لە ئەمەریکای لاتین سەرکەوتنێکی گەورەیە بۆ چالاکوانانی مافی ژنان لە بەرامبەر ناڕەزاییەتی ئاشکرای کڵێسا کاتولیکەکاندا.\nلەباربردنی منداڵ لە ناوچەیەکدا کە کڵێساکان چەندین سەدەیە لە ڕووی سیاسی و کلتورییەوە کاریگەرییان هەیە زۆر دەگمەنە. پێشتر تەنیا لە کوبا و ئۆرۆگوای بچوک و لە چەند بەشێکی مەکسیکدا لەسەر داوا کردنی لەباربردن ڕێگە پێدرابوو.\nدوای دانوستانێکی چڕ و درێژ، دواجار سیناتۆرە ئەرجەنتینیەکان لە کۆی 68 دەنگ بە 38 دەنگی ئەرینیەوە یاساکەیان پەسەند کرد و بە پێی یاساکە لەمەودا ژنانی دووگیان ڕێگەپێدراون بۆ لەباربردن تا هەفتەی 14 دووگیانیان.\nپڕۆژە یاساکە نزیکەی مانگێک لەمەوبەر لە لایەن ئەنجومەنی نوێنەرانی پەرلەمانی ئەرجەنتینەوە پەسەند کرابوو.\nلە دوای ڕاگەیاندنی ئەنجامی دەنگەکانی سینات، هەزاران کەس کە پشتگیری پرۆژە یاساکەیان دەکرد، لە دەرەوەی بینای ئەنجومەنی سینات لە بۆینس ئایرس کۆ بوونەوە و خوشحاڵی خۆیان دەڕبڕی و ئاڵای سەوزیان هەڵکرد کە نوێنەرایەتی هەڵمەتەکەیانی دەکرد.\nمۆنیکا ماچا، یاسادانەرێکی هاوپەیمان لەگەڵ ئەلبێرتۆ فێرناندێز سەرۆکی ئەرجەنتین لە هەژماری تویتەری خۆیدا خوشحاڵی خۆی دەردەبڕی و گوتی " خۆشکەکان، ئێمە ئەوەمان پێکەوە کرد و مێژوومان دروست کرد بەیەکەوە و هیچ وشەیەک نییە بۆ ئەم ساتە کە بە جەستە و ڕۆحدا تێپەڕ دەبێت."\nفێرناندێز خۆیشی پاش ماوەیەک گوتی: "لەباربردنی پارێزراو ئازاد و یاسایە و لە ئەمڕۆدا ئێمە وەک کۆمەڵگەی باشتر دەرکەوین کە مافی ژنان پەرە پێدەدات و تەندروستیی گشتیش مسۆگەر دەکەین"\nبەڵام پاپا فرانسیس کە خۆی ئەرجێنتینیە، ناڕەزایەتی کڵێسای لە تویتەری خۆیدا ڕۆژی سێشەممە پێش مشتومڕی ئەنجومەنی سینات دەربڕیبوو لە دژی یاساکە و گوتبووی" کوڕی خودا واتە عیسای مەسیح کە منداڵێکی نەخوازراو بوو لە دایک بوو تا پێمان بڵێت کە هەموو منداڵە نەخوازراوەکان منداڵی خودان."\nخوان پاپیەر توێژەری باڵای ئەمەریکا لە ڕێکخراوی ڕوانگەی مافەکانی مرۆڤ دەڵێت " بە یاسا کردنی منداڵ لەباربردن لە وڵاتێکی گەورەی کاتولیکدا وەک ئەرجەنتین، دەبێتە هۆی وزەپێدانی خەبات بۆ دەستەبەرکردنی مافەکانی ژنان لە ئەمەریکای لاتیندا."\nلە ئەرجەنتین تاکو پێش ئەم یاسایە منداڵ لەباربردن تەنها لەو حاڵەتانەدا ڕێگە پێدراوە کە ژنێک بە هۆی دەستدرێژی سێکسیەوە دووگیان بووبێت یان لە حاڵەتی مەترسی تەندروستی بۆ سەر ژنێکی دووگیان. وەزارەتی تەندروستی ئەرجەنتین دەڵێت، کە لە ساڵی 1983-2018وە زیاتر لە 3هەزار ژن بەهۆی لەبارچوونی نایاساییەوە گیانیان لەدەستداوە.


کاتێک ئافرەتێک لە دونیادا بمرێت وە شوی نەکردبێت لە بەهەشتدا شو بەکێ دەکات؟\nمن قوتابی زانکۆم دەتوانم دەرس بۆ کچەکانی هاوبۆلم شەرح بکەم بەلام تەنیا من و کچێک نەبین بەڵکو من و چەند کچێک ئینجا دەرسیان بۆ شەرح بکەم؟\nمن زۆر نێربازیم كردووه ئیستا ده‌مه‌وێت وازبهێنم به‌ڵام نازانم چۆن وازبهێنم.ئایا وازبهێنم گوناهه‌كانم ره‌ش ده‌بنه‌وه؟؟\nالسلام علیكم ... براكه‌م پرسیارێكم هه‌یه من له كاتی جووت بوونم له‌گه‌ڵ خیزانمدا په‌نجه ئه‌كه‌مه دواوه‌ی ئایا ئه‌مه حه‌لاَڵه یا حه‌رامه‌و حوكمی چیه؟\nمامۆستا گیان ئیمام النووی و ابن حجر و سیوطی صوفی بوونە؟ وە ئایا راستە ئیمام أحمد فەرمویەتی (یقول:لولده عبد الله یا ولدی علیك بمجالسة هؤلاء القوم فإنهم زادوا علینا بكثرة العلم ......................\nئایا حسن البصری صۆفی بووە ؟؟\nشیخ راتان چییە لەسەر شێخ عبدالمجید الزیندانی داعی ناوداری یەمەنی ؟؟\nئایا مه‌ولود بیدعه‌یه؟؟ تكایه به‌به‌ڵگه‌وه وه‌لام بده‌نه‌وه.\nئایا زیكره‌كانى پێش نوێژ وپاش نوێژ به‌جه‌ماعه‌ت گوناهه؟؟ تكایه به‌به‌ڵگه‌وه.\nشێخ جەماعەی تەبلیغ كێن ؟\nئایا ئیمام شوكانی لەریزی سلف حساب دەكرێت وە ئایا ئەم زانا بەرێزە كوردە ؟؟\nمامۆستا گیان الحمدلله ئەمرۆ بەهۆی جیهانی ئینتەرنێتەوە دەتوانین كتێبێكی زۆر بەدەست بێنین و بیخوێنینەوە بەڵام موشكیلەی ئێمە لەوەدایە زۆر جار مؤلف یاخوود محقق باش ناناسین وە لە عەقیدەی ئاگادارنین كە ...............\nئایا ئەئیمەی شیعە موسی كاظم و جعفر الصادق .... هتد لەراستیدا بوونیان هەبووە ؟؟ وە ئایا خۆیان بیاوچاكن ئەم دوانزە ئیمامە وە شیعە درۆ بەدەمیانەوە دەكەن ؟؟\nوە ئایا یاری كردن بە دامە كە زاری تێدا نییە تەنها بۆ خۆشی وە بەشێوەیەكی زۆر كەم هەر تاوانە ؟؟ئایا ( نرد ) چ شتێك دەگرێتەوە ؟\nئایائه‌بێ ئه‌گه‌ر بانكى فه‌رموو تۆش یه‌كسه‌ر نوێژه‌كه‌ت بكه‌ى له كاتێكدا هێشتا مه‌لا ته‌واوى نه‌كردووه؟\nئایا لابردنی خاڵی گه‌وره وه خاڵی وورد كه وه‌كو كونجیه له ده‌موجاو , كه زور بێت. به لیزه‌ر لای به‌رین گوناح نیه؟ زۆر سوپاس بووه‌ڵام دانه‌وه\nئایه خۆته‌واوكردن به‌ده‌ست غوسل واجب ده‌كات؟\nمن گه‌نجێكم فێرخوازى زانكۆم شهوه‌تم زۆر زۆره برِوا بكه مامۆستا كاتى باسى ژن هێنان و شوكردن ده‌كرێت له‌لام سبحان الله شه‌وه‌كه‌ى توشى له‌ش گرانى ده‌بم ,وه رۆژوو یش زۆر كاریگه‌رى نیه له‌سه‌رم واتا شه‌هوه‌تم كه‌م ناكه‌ته‌وه. ....\nله‌دوو خێزانى جیادا هه‌ریه‌ك له ئافره‌ته‌كان شیرى مه‌مكى خۆى داوه‌ته مناڵه‌كه‌ى ئه‌ویتر ئایا ئه‌و دوو منداڵه ده‌بنه خوشك و برا وه من له‌كانى دواتر تۆقه‌وماج له‌یه‌كتر ده‌كه‌ن ئایا دروسته یان نا چ حوكمێك ده‌یان گرێته‌وه؟؟؟\nمیوانی ئەمڕۆ: ٢٠\nمیوانی هەفتە: ١٨٥٦\nكۆی گشتی: ٥٧٠٧٧٠


مێزگرد: هه‌ڵبژاردنه‌کانی سه‌رکۆماری ئێران، ململانێ نێوان باڵه‌کانی ناو بازنه‌ی ده‌سته‌ڵات و گرتنی ڕۆژنامه‌وانان به تایبه‌تی له کوردستانی ئێران\nوا داندراوه هه‌ڵبژاردنه‌کانی سه‌رکۆماری ئێران له 14ی مانگی شه‌شی ئه‌مساڵ به‌ڕێوه بچن که ده‌بنه یه‌که‌م ده‌نگدانی له‌م چه‌شنه له‌وه‌تای به‌ڕێوه‌چونی هه‌ڵبژاردنه مشتومه‌رسه‌ره‌کانی سه‌کۆماری 2009 که تێدا سه‌رکۆمار مه‌حمود ئه‌حمه‌دی نژاد بۆ گه‌ڕی دووهه‌م هه‌ڵبژێردرایه‌وه. هه‌ر چه‌نده به پێی ده‌ستوه‌ری ئێران، ئه‌حمه‌دی نژاد بۆی نیه ئه‌م جاره خۆ کاندید بکاته‌وه، چاودێران ململانێکه نێوان لایه‌نی سه‌ر به ئه‌حمه‌دی نژاد و نه‌یاره زۆرکۆنه‌پارێزه‌کانی(ئۆسولگه‌راکان) ده‌بینن. له هه‌مانده‌م، کاربه‌ده‌ستان گوشاریان له‌سه‌ر ڕۆژنامه‌وانان و چالاکوانان توندتر کردووه.\nله‌م مێزگرده‌دا، دوو ڕۆژنامه‌وانی کورد و شاره‌زای کاروباری ئێران ئازاد کوردی له‌بلژیک و عارف نادری له نۆروێژ ڕای خۆیان له‌و بوارانه‌دا ده‌رده‌بڕن.\nبه‌ڕێز نادری ده‌ڵێت به پێی ئه‌و ململانێیه‌ی نێوان لا‌یه‌نه‌کان ده‌ست پێیکراوه واده‌رده‌که‌وێت،" دیسانه‌وه هه‌لبژاردنه‌کانی سه‌رکۆماری ئێران هه‌روا به هاسانی تێ ناپه‌ڕن." نادری ده‌شڵێت ململانێیه‌کان ده‌ری ده‌خه‌ن که هاوئاهه‌نگی له ناو باڵه‌کانی ده‌سته‌ڵاتدا نیه.\nئازاد کوردی ده‌ڵێت گه‌وره‌ترین فاکتۆر بۆ خامنه‌یی(ڕێبه‌ری باڵای دینی ئێران) ڕاگرتنی ئه‌و نیزامه‌یه که زیاتر له 34 ساڵه ئه‌و یه‌کێک له کۆڵه‌له‌کانی بووه. کوردی ده‌شڵێت هه‌ر به هۆی ململانێیه‌کانه که خامنه‌یی به هه‌ڕه‌شه، به ڕێگای که‌سا‌یه‌تییه‌کان هه‌وڵی داوه جه‌ووی هه‌ڵبژاردنه‌کان به شێوه‌یه‌ک ڕابگرێت تا به تایبه‌تی له باری ئه‌منییه‌وه زیان له پێکهاته‌ی ڕژیم نه‌دات.'


9000 جار خوێندراوەتەوە\nروداوێکی سامناک ڕوسیای هەژاندووە، هەرزەکارێک تەواوی ئەندامانی خێزانەکەی بەتەور دەکوژێت و پاشان خۆی دەکوژێت.\nلە گوندی پاتریکیفۆ ی سەربە ناوچەی ئۆلیانفۆسک لە وڵاتی ڕوسیا، دوێنێ یەکشەممە ١٨ى ئابى ٢٠١٩ تەرمی پێنج کەس دۆزرانەوە کە نیشانەی هێرشی توندوتیژیان پێوەدیاربووە، پێش دۆزینەوەی تەرمی شەشەم لە شوێنێکی نزیک لەوان.\nبەپێی لێکۆڵینەوە سەرەتاییەکان دەرکەوتووە، تەرمەکان بریتین لە تەرمی پیاوێکی٦٦ ساڵ، دوو ژن کە تەمەنیان ٦٩ ساڵ و ٤٢ ساڵە، لەتەنیشتیانەوە تەرمی دوومنداڵ کە تەمەنیان دەگاتە ٤ ساڵ و هەمووشیان لەلایەن ئەندامێکی خێزانەکەیانەوە کە تەمەنی ١٦ ساڵە بووە بە تەور کوژراون پێش خۆکوشتنی.\nنوێنەری نوسینگەی دادگای گشتیی ناوچەکە لەڕاپۆرتێکدا ڕایگەیاند، "هەرزەکارەکە تاوانبارە بە ئەنجامدانی تاوانەکە و لەوانەیە توشی نەخۆشی دەروونی بووبێت".\nکەناڵی ڕین تی ڤی روسى ئاماژەی بەوەکرد، هەرزەکارەکە پێش هەستان بە تاوانەکە نامەیەکی دەنگی بۆ هاوڕێیەکی ناردوە کە تیایدا گلەیی لە ئەندامانی خێزانەکەی دەکات.\nلەلایەکی ترەوە، یەکێک لە هاوپۆلەکانی ئەم هەرزەکارە ڕەتیکردووەتەوە هاوڕێکەی کەسێکی شەڕەنگێز بووبێت، و وتیشی ئەو کەسێکی زیرەک بووە و کاتەکانی پشووی تەنها بە یارییە ڤیدیۆییەکانەوە بەسەردەبرد.\nئەوەشی ڕوونکردووەتەوە کە، خێزانەکەی زۆریان خۆش دەویست و سەرجەم ئەندامانی خێزانەکەی کەسانێکی باش بوون، بۆیە ناکرێت ئەگەری کێشەی سۆزداری لەپشتی تاوانەکەوە بێت چونکە لە ڕاستیدا پەیوەندی خۆشەویستی لەگەڵ کەسدا نەبووە.


هیوا فەقێیانی 11/05/2021 - 16:27 هەواڵ/كوردستانی\nكونسوڵخانەی گشتی بەریتانیا لەهەرێم سەبارەت بە پرسی سزادراوانی بادینان ڕایگەیاند: نیگەرانین لەو دەنگۆیانەی کە باسی کەموکوڕییەکان لە دۆخی دەستگیرکردن و پرۆسەی دادگاییکردنی ئەو پێنج چالاکوان و رۆژنامەوانانە دەکەن.\nلە تویتێکدا، کۆنسوڵخانەی بەریتانیا لە هەرێم ڕایگەیاندووە: سەرمان سوڕماوە بەوەی ناوی کۆنسوڵخانە بیانییەکان لە بەڵگەکانی دادگەدا هاتووە، دەڵێت "توشی سەرسوڕمانی كردوین". هەروها جەخت لەوەشدەکاتەوە، نابێت كۆبوونەوە لەگەڵ دیپلۆماتكاران وەكو تاوان دابنرێ.\nئەوەش خراوەتەڕوو: ئەوان بڕیاری دادگەی پێداچوونەوەیان بینیوە و "نیگەرانن" لەو دەنگۆیانەی کە باسی کەموکوڕییەکان لە دۆخی دەستگیرکردن و پرۆسەی دادگاییکردنی ئەو پێنج چالاکوان و رۆژنامەنوسان دەکەن.\nهاوكات کۆنسوڵخانەی بەریتانیا لە تویتەکەیدا داوا دەکات حکومەتی هەرێمی کوردستان و هەموو شوێنێکی دیکەی جیهانیش پابەندبوونی تەواو و بە ویژدانانەیان بە یاسا و رێکارە یاساییەکان هەبێت.


سه‌ودای نێوان ئێران‌و په‌كه‌كه ئاشكرا ده‌بێت\nهەینی, 10. 7. 2015\tكاوه جه‌م، وشه/ سلێمانی\nجه‌میل بایك هاوسه‌رۆكی كۆما جڤاكێن كوردستان (كه‌جه‌كه)، ماوه‌ی چه‌ند ساڵێكه سه‌ودای له‌گه‌ڵ كۆماری ئیسلامیی ئێراندا هه‌یه‌و بابه‌تی سه‌ره‌كیی سه‌وداكه‌ش، رۆژهه‌ڵاتی كوردستان بووه. بایك، رۆژهه‌ڵاتی كوردستانی له به‌رامبه‌ر هه‌ندێ ده‌ستكه‌وتدا، به حكوومه‌تی تاران فرۆشتووه.\nپێش له دروستبوونی پارتی ژیانی ئازادی كوردستانه‌وه (پژاك)، سه‌ودا له نێوان په‌كه‌كه‌و كۆماری ئیسلامیی ئێراندا هه‌بووه، به‌ڵام له‌گه‌ڵ دروستبوونی ئه‌و حزبه‌و پارتی یه‌كێتیی دیموكراتیك (په‌یه‌ده)، هاوپه‌یمانی‌و مامه‌ڵه‌كه زیاتر بووه.\nبایك، له دۆڵی "مارا" ناسراو به "شه‌هید هاروون"، پیلانه نوێیه‌كه‌ی ده‌ست پێ كرد. ساڵی 2003، كێشه‌ی نێوان فه‌رهاد ئۆجه‌لان (عوسمان ئۆجه‌لان)و هه‌ڤاڵ جومعه (جه‌میل بایك)، گه‌یشته ترۆپكی خۆی. ئه‌وكات، عوسمان ئۆجه‌لان داوای ریفۆرمی سیاسی‌و كۆمه‌ڵایه‌تی له نێو په‌كه‌كه‌دا ده‌كرد‌و جه‌میل بایكیش به ته‌واو هێزه‌وه، دژایه‌تی ده‌كرد.\nهه‌ر له‌و سه‌روبه‌نده‌دا، ئۆجه‌لان داوای دامه‌زراندنی حزبی بۆ پارچه‌كانی تری كوردستان كرد‌و له‌و نێوه‌شدا پێشنیازی دامه‌زراندنی پژاكی بۆ رۆژهه‌ڵاتی كوردستان كرد، به‌ڵام جه‌میل بایك‌و دۆڕان كالكان (عه‌باس) كه‌وتنه دژایه‌تیی ئه‌و بیرۆكه‌یه‌ی ئۆجه‌لان.\nچه‌ند ئه‌ندامێكی یه‌كه‌م كۆنگره‌ی پژاك كه بۆ دامه‌زراندنی ئه‌و حزبه به‌سترا، ئاشكرای ده‌كه‌ن كه "جه‌میل بایك‌و باڵه‌كه‌ی، دژایه‌تیی دامه‌زراندنی پژاكیان كرد‌و هۆیه‌كه‌یشی ئه‌وه‌بوو كه نه‌یانده‌توانی له رێگه‌ی ئه‌و حزبه‌وه دژایه‌تیی ئێران بكه‌ن، چونكه چه‌ندین ساڵ بوو هاوكاری نزیكیان به یه‌كه‌وه هه‌بوو".\nسه‌ره‌ڕای ئه‌وه‌ی پژاك بۆ رۆژهه‌ڵاتی كوردستان داده‌مه‌زرا، له كۆی هه‌موو ئه‌ندامانی كۆنگره، ته‌نیا 16 كه‌سیان رۆژهه‌ڵاتی بوون. ئه‌ندامه رۆژهه‌ڵاتییه‌كانی كۆنگره، له جه‌میل بایكیان دووپات كردبووه‌وه ئه‌گه‌ر دژایه‌تیی دامه‌زراندنی پژاك بكات، ئه‌وانیش كاردانه‌وه‌یان ده‌بێت‌و ده‌چنه باڵی عوسمان ئۆجه‌لانه‌وه.\nجه‌میل بایك، داوای ئه‌ندامه رۆژهه‌ڵاتییه‌كانی قبووڵ كرد، به‌ڵام به چه‌ند مه‌رجێك.\nمه‌رجه‌كانی بایك ئه‌وانه بوون، "نابی سه‌رۆكی پژاك له نێو ئه‌ندامانی چه‌كداری شاخدا هه‌ڵبژێردرێت‌و ده‌بێ نیشته‌جێی ئه‌وروپا بێت. ده‌بێ پژاك له هه‌موو ئاست‌و بواره‌كاندا، پابه‌ندی فكر‌و سیاسه‌ته‌كانی په‌كه‌كه بێت. هێزه چه‌كداری پژاك سه‌ر به هێزی پاراستنی گه‌ل بێت (واته باڵی سه‌ربازیی په‌كه‌كه). نابێ پژاك هیچ داهاتێكی ئابووریی سه‌ربه‌خۆی هه‌بێت. له په‌یڕه‌و‌و پرۆگرامیدا باس له رووخانی رژێمی كۆماری ئیسلامیی ئێران نه‌كرێت".\nكۆنگره‌ی دامه‌زراندنی پژاك له 31ی ئاداری 2004 كۆتایی پێ هات، به‌ڵام به شێوه‌یه‌كی ره‌سمی رۆژی 4ی نیسانیان كرده رۆژی دامه‌زراندی ئه‌و حزبه. 4ی نیسان، رۆژی له دایكبوونی عه‌بدوڵا ئۆجه‌لان رێبه‌ری به‌ندكراوی په‌كه‌كه‌یه.\nمانگێك زیاتر تێپه‌ڕی‌و په‌كه‌كه به‌هیچ شێوه‌یه‌ك باسی له دامه‌زراندنی پژاك نه‌كرد‌و 45 رۆژی دوای دامه‌زراندنی ئه‌و حزبه، له كه‌ناڵێكی ته‌له‌ڤزیۆنیی سه‌ر به په‌كه‌كه، زۆر به ساده‌یی‌و به خێرایی، ئه‌و هه‌واڵه بڵاو بووه‌وه.\nجه‌میل بایك، 6 مانگ دوای دامه‌زراندنی پژاك، هه‌موو مه‌رجه‌كانی به‌سه‌ر ئه‌و حزبه‌دا سه‌پاند‌و داوای جێبه‌جێكردنی كرد.\nله 24ی ئه‌یلوولی 2004، پژاك پلۆنیۆمی به‌ست‌و دوای كۆتاهاتنی، لێكترازان له ریزه‌كانی ئه‌و حزبه‌دا رووی دا. له‌و 16 رۆژهه‌ڵاتییه‌كه‌ی كه ئه‌ندامی كۆنگره‌ی دامه‌زراندنی پژاك بوون، 13 كه‌سیان وازیان له‌و حزبه هێنا‌و ته‌نیا عه‌بدوڕه‌حمان حاجی ئه‌حمه‌دی، ئه‌سه‌د ته‌هماسبی (زاگرۆس)و ئاراس ئورومیه، له ریزه‌كانی پژاك‌و په‌كه‌كه‌دا مانه‌وه.\nدوای ئه‌و لێكترازانه‌و له هه‌مان ساڵدا، پژاك كۆنگره‌ی نائاسایی به‌ست‌و تێیدا بڕیاری دا كه هێزی سه‌ربازی بۆ ناو قووڵایی رۆژهه‌ڵاتی كوردستان بنێرنه‌وه.\nبه‌شێك له‌و ئه‌ندامه رۆژهه‌ڵاتییانه‌ی یه‌كه‌م كۆنگره‌ی پژاك كه دواتر له‌و حزبه جیا بوونه‌وه، وه‌ك خۆیان ئاشكرای ده‌كه‌ن، چه‌ندین جاران هه‌وڵی كوشتیان دراوه‌و ته‌نانه‌ت یه‌ك له‌وانه برینداریش بووه. ئه‌وان، نهێنییه‌كانیان بۆ رۆژنامه‌ی "وشه" ئاشكرا كرد، به‌ڵام له‌به‌ر مه‌ترسیی سه‌ر ژیانیان، نه‌یانویست ئاماژه به ناویان بكرێت.\nئه‌و سه‌رچاوانه، دووپاتیان كرده‌وه كه "بڕیاری كۆنگره نایاساییه‌كه‌ی پژاك بۆ ره‌وانه‌كردنی هێز بۆ ناوخۆی رۆژهه‌ڵاتی كوردستان، ته‌نیا حاڵه‌تی نمایشی‌و شانۆیی هه‌بووه‌و خۆڵ له چاوی خه‌ڵككردن بوو".\nئه‌وان، باس له شێوه‌ی په‌روه‌رده له نێو پژاك‌و په‌كه‌كه‌دا ده‌كه‌ن به‌وه‌ی به‌رده‌وام له ئه‌ندامانی خۆیان دووپات ده‌كه‌نه‌وه كه "ئێوه ئه‌لته‌رناتیڤن (جێگره‌وه)". ئه‌ندامێكی یه‌كه‌م كۆنگره‌ی پژاك ده‌ڵێ، "مه‌به‌ستی ئه‌وان له ئه‌لته‌رناتیڤ ئه‌وه‌بوو كه ئێمه ده‌توانین جێی هه‌موو ئۆپۆزسیۆنی رۆژهه‌ڵات بگرینه‌وه‌و بیانسڕینه‌وه. هه‌ر له‌به‌رئه‌وه‌یش عه‌بدوڕه‌حمان حاجی ئه‌حمه‌دیان كرده سكرتێر. ئه‌وان ده‌یانگوت حاجی ئه‌حمه‌دی پێشتر دیموكرات بووه، بۆیه زۆر باش ده‌یانناسێ‌و ده‌توانێ به باشی دژایه‌تییان بكات".\nكاتێك شه‌ڕی ناوخۆیی سووریای گرته‌وه، حكوومه‌تی تاران وه‌ك نزیكترین هاوپه‌یمانی دیمه‌شق، كه‌وته‌خۆ‌و پیلانێكی نوێ له‌و وڵاته‌دا‌و به‌تایبه‌ت رۆژئاوای كوردستان، جێبه‌جێ كرا.\nپه‌كه‌كه كه له سووریا له دایك بووه، زۆری هه‌وڵ دا خۆی بخزێنێته ناو رۆژئاوای كوردستان، به‌ڵام به‌هۆی بوونی هاوكاری‌و هاوئاهه‌نگییان له‌گه‌ڵ ئێران، پێویستیان به گڵۆپی سه‌وزی تاران هه‌بوو.\nپیلانه‌كه جێبه‌جێ كرا‌و سوپای به‌شار ئه‌سه‌د له ناوچه كوردییه‌كان كشایه‌وه‌و هێزه‌كانی سه‌ر به په‌كه‌كه (پارتی یه‌كێتیی دیموكراتیك) بێ هیچ ته‌قه‌یه‌ك، شوێنی ئه‌وانی گرته‌وه. له به‌رامبه‌ر ئه‌و كاره‌دا، كۆماری ئیسلامیی ئێران هه‌ندێ مه‌رجی بۆ په‌كه‌كه هه‌بوو.\nسه‌رچاوه تایبه‌ته‌كانی "وشه"، په‌رده له‌سه‌ر ئه‌و مه‌رجانه لا ده‌ده‌ن. ئێران له‌سه‌ر په‌كه‌كه‌ی كرده فه‌رمان كه ده‌بێ، پژاك له چیای جاسوسان‌و به‌رزاییه‌كانی قه‌ندیل تا حاجی ئۆمه‌ران، بكشێته‌وه‌و سوپای ئێران به درێژایی سنووری نێوان رۆژهه‌ڵات‌و باشووری كوردستان له‌و شوێنانه، رێگه دروست بكات.\nمه‌رجێكی تری ئێران ئه‌وه‌بوو كه په‌كه‌كه له‌و شوێنانه‌ی پژاك لێی كشاوه‌ته‌وه، جێگیر بێت‌و رۆڵی "پشتێنه‌ی ته‌ناهی" ببینێت.\nكه‌سانی نزیك له په‌كه‌كه، دووپاتی ده‌كه‌نه‌وه كه مه‌به‌ستی ئێران، سنوورداركردنی جموجۆڵی دیموكرات‌و كۆمه‌ڵه‌كان بووه، بۆ ئه‌وه‌ی نه‌توانن دزه بكه‌نه‌وه قووڵایی رۆژهه‌ڵاتی كوردستان.\nله كۆتاییه‌كانی ئایاری رابردوودا، شه‌ڕ له نێوان هێزێكی حزبی دیموكراتی كوردستانی ئێران‌و په‌كه‌كه له ناوچه‌ی كێله‌شین رووی دا. له‌و شه‌ڕه‌دا پێشمه‌رگه‌یه‌كی حزبی دیموكرات شه‌هید‌و 3ی تر بریندار بوون.\nپه‌كه‌كه دووپاتی كردبووه‌وه كه ده‌بێ دیموكرات به ئاگاداری‌و پرسی ئه‌وان، له ناوچه سنوورییه‌كانی جێگیر بێت. په‌كه‌كه‌و دیموكرات به نێوانگیریی حكوومه‌تی هه‌رێمی كوردستان كۆ بوونه‌وه‌و له‌و رۆژه‌یدا دووه‌م كۆبوونه‌وه كرا، پژاك به‌یاننامه‌یه‌كی "توند"ی بڵاو كرده‌وه‌و تێدا هه‌ر دوو دیموكراتی به "ئه‌حزابی زه‌رد"و "پاشكۆی بارزانی" ناو هێنان.\nسه‌رچاوه‌كانی "وشه" ئاشكرای ده‌كه‌ن كه "په‌كه‌كه به‌و كاره‌ی دیموكرات تووشی شۆك بوو‌و پێیان وابوو ئه‌گه‌ر دیموكرات جووڵه‌یش بكات، ده‌چێته ئه‌و شوێنانه كه پژاكی لێیه. په‌كه‌كه نایه‌وێ له ناوچه سنوورییه‌كانی نێوان رۆژهه‌ڵات‌و باشووری كوردستاندا له‌گه‌ڵ هیچ هێزی رۆژهه‌ڵات تووشی شه‌ڕ بێت، چونكه له زیانی ئه‌واندایه. ئێسته په‌كه‌كه به راوێژی ئێران، به‌شێك له ناوچه سنوورییه‌كانی چۆڵ كردووه‌و هێزی پژاكیان به‌ره‌و ئه‌و ناوچانه جووڵاندووه‌و پیلانیان بۆ شه‌ڕی نێوان پژاك‌و دیموكراته‌كان داڕشتووه".\nجه‌میل بایك له ویكپیدیا\nجه‌میل بایك (1951 – ئه‌لازیغ)، ناسراوه به جومعه‌و یه‌ك له دامه‌زرێنه‌رانی په‌كه‌كه‌یه. بایك له یه‌كه‌م كۆنگره‌ی په‌كه‌كه (ساڵی 1978) پۆستی باڵای پێ درا‌و تا ساڵی 1995 وه‌ك دووه‌م كه‌سی ئه‌و حزبه ده‌ناسرا.\nئه‌و، له ساڵی 1990 به‌پرسی ئاكادیمیای "مه‌عسووم كركماز" بوو. ئاكادیمیاكه له دۆڵی به‌قا‌و له ژێر كۆنترۆڵی سووریادا بوو. بایك، ساڵی 1995 بوو به فه‌رمانده‌ی باڵی سه‌ربازیی په‌كه‌كه.\nدوای گرتنی عه‌بدوڵا ئۆجه‌لان، كێشه له نێوان ئه‌ندامانی سه‌ركردایه‌تیی په‌كه‌كه‌دا دروست بوو. جه‌میل بایك‌و موراد قه‌ره‌یڵان كه‌وتنه به‌ره‌یه‌ك‌و عوسمان ئۆجه‌لان، نه‌زمه‌دین تاش‌و كانی یه‌ڵماز كه‌وتنه به‌ره‌یه‌كی تره‌وه‌و دواتر ئه‌و سێ كه‌سه له په‌كه‌كه جیا بوونه‌وه.\nله‌وكاته به‌دواوه، بایك‌و قه‌ره‌یڵان به یه‌كه‌وه سه‌ركردایه‌تیی په‌كه‌كه‌یان ده‌كرد، به‌ڵام كاتێك باهۆز ئه‌رده‌ڵان بوو به فه‌رمانده‌ی باڵی سه‌ربازیی ئه‌و حزبه، پێگه‌ی بایك له لاوازیی دا.\nله‌وكاته‌دا بایك وه‌ك رێبه‌رێكی سیاسی رۆڵی ده‌گێڕا‌و به‌رپرسی پێوه‌ندییه‌كانی نێوان په‌كه‌كه‌و كۆماری ئیسلامیی ئێران بوو.\nبایك وه‌ك كه‌سێكی سه‌ر به كێشه ده‌ناسرێ‌و تۆمه‌تباره به كوشتنی زیاتر له 300 ئه‌ندامی په‌كه‌كه له ساڵی 1980. عه‌بدوڵا ئۆجه‌لان، ره‌خنه‌ی له توانایی سه‌ربازیی جه‌میل بایك هه‌بووه. ده‌گێڕنه‌وه له عه‌بدوڵا ئۆجه‌لان كه گوتوویه‌تی "بایك زیاتر حه‌زی له هێڵی پشته‌وه‌ی به‌ره‌ی شه‌ڕه نه‌ك له هێڵی پێشه‌وه".\nجاری خوێندراوه: 2573